**FALUSSY LILLA**

**HOLLÓK**

***Történelmi thriller két felvonásban***

**HUNYADI MÁTYÁS**

**SZILÁGYI ERZSÉBET**

**ARAGÓNIAI BEATRICE**

**HUNYADI JÁNOS (árnya)**

**II. ANDRÁS (árnya)**

**LUXEMBURGI ZSIGMOND (árnya)**

**PIETRO RANZANO (Beatrice gyóntatója)**

**ALBERTO (Beatrice szeretője)**

**GARAI ANNA (Mátyás szeretője)**

**BAKÓCZ TAMÁS**

**VÁRADI PÉTER (Váradi Pétert és Vitéz Jánost ugyanaz a két színész játszhatja, aki Hunyadi János és II. András árnyalakját).**

**VITÉZ JÁNOS**

**EDELPECK BORBÁLA (Corvin János anyja)**

**CORVIN JÁNOS (Mátyás fia)**

**FRIGYES (osztrák császár)**

**ORVOS, KÖVET**

1. ***FELVONÁS***
2. **kép**

***Nápolyi Királyi Palota, Beatrice lakosztálya, BEATRICE és ALBERTO, az ágyban fekszenek. Később Pietro Ranzano barát.***

**ALBERTO**

Azt ígérted, hogy rajtam kívül nem fogsz mást szeretni.

**BEATRICE** **(*feltűnően hallgat*)**

**ALBERTO**

Szeretni fogod a magyarok királyát, azt a kese ördögöt?

**BEATRICE**

Ő a vőlegényem!

**ALBERTO**

Szerelmes vagy? Még csak nem is láttad Mátyást!

**BEATRICE**

Igen… azt hiszem, kedvelni fogom.

**ALBERTO**

Szerelmeskedni fogsz vele, ugyanúgy, ahogy velem is. Képes vagy két férfit szeretni?

**BEATRICE**

Másképpen szeretem őt és másképp téged.

**ALBERTO** **(*megsimogatja Beatricét*)**

Mostanában alig van rám időd. Minden percet veled akarok tölteni.

**BEATRICE**

Ha látnád az ottani várat, hatalmas, akkora termekkel, mint apám ebédlője és külön építészem lesz, talán még Pietro barátot is magammal vihetem.

**ALBERTO**

Hallod, mit beszélek?

**BEATRICE**

Örülhetnél a szerencsémnek.

**ALBERTO**

És velem mi lesz?

**BEATRICE**

Majd találsz magadnak másik szeretőt.

**ALBERTO**

Én aztán biztosan nem.

**BEATRICE**

Nem szabad ennyire nekikeseredned.

**ALBERTO**

Ilyen nőt, mint te, biztosan nem találok még egyet. Ilyen bolondot.

**BEATRICE** **(*sejtelmesen nevet*)**

És még, milyen vagyok még, mondd csak!

**ALBERTO**

Tüzes, mint a Vezúv kráterében a láva. Tényleg azt gondolod, hogy találok hozzád hasonló szeretőt, ha égen-földön keresem, akkor sem. Szavamra, egész életemben téged foglak visszavárni.

**BEATRICE** **(*túlságos magabiztossággal*)**

Aztán miért jönnék vissza?

**ALBERTO** **(*folyamatos fizikai kontaktust keres Beatricével, simogatja, csókolgatja, addig, hogy a nőnek már kezd elege lenni Alberto untalan ostromából*)**

Elfelejtesz, el fogsz felejteni, az emlékem elhalványodik majd, napról napra halványabb lesz. De én ezt nem akarom! Maradj velem! Hagyd a hatalmat! Elveszlek feleségül, boldogok leszünk, itt Nápolyban, hiszen itt minden megvan: a szél, a nap, a tenger…

**BEATRICE**

Tudod, hogy nem lehet…

**ALBERTO**

Miért nem?

**BEATRICE**

Mert ez nekem nem elég. Nekem több kell. Én többre születtem, nekem eszem is van.

**ALBERTO**

Szóval nem szeretsz.

**BEATRICE**

Ez nem azt jelenti, hogy nem szeretlek. De nekem uralkodnom kell.

**ALBERTO** **(*mint egy felpiszkált bika*)**

Nem engedem, hogy szörnyeteggé válj, hiszen te nő vagy. Gyere ide! Most tegyünk úgy, mintha én lennék a vőlegényed, a magyar király!

**BEATRICE**

Hagyd abba, kérlek, ne ronts el az estét!

**ALBERTO**

Pedig most kezd érdekes lenni. Feleségül akarlak venni, én, mint a magyar király. Keressük meg az esküvői ruhádat.

**BEATRICE**

Mi akarsz?

**ALBERTO**

Vedd fel az esküvői ruhát!

**BEATRICE**

Balszerencsét hoz.

**ALBERTO**

Csak akkor, ha a vőlegényed meglát benne. De én nem vagyok a vőlegényed... **(*odamegy Beatrice szekrényéhez, a ruhák között kutat*)**

**BEATRICE**

Hagyd, majd én! **(*kiveszi a menyasszonyi ruháját*)**

**ALBERTO** **(*segít neki öltözködni*)**

Gyönyörű vagy! Iszonyúan felizgatsz!

**BEATRICE** (*mosolyogva*)

Most akkor lesz esküvő, vagy sem?

**ALBERTO** **(*megsimítja Beatrice vállát*)**

Lesz, arra mérget veszek! **(*ő is magára kapja az ingjét, egy virágot keres, amit némajáték keretében átad Beatricének, ez lesz a menyasszonyi csokra*, *Beatrice mellé áll*)** Én leszek a pap is. Ne nevess! Nincs külön papunk. Csak mi vagyunk egymásnak. Bevonulunk. **(*Alberto és Beatrice ünnepélyes, játékos komolysággal a szoba végéből az ágyhoz vonulnak*)**

**(*suttogva*)** Az ágy lesz az oltár. Térdeljünk le. **(*letérdelnek*)** Irgalmas Istenünk. Hallgasd meg imáinkat ebben az órában. Engedd, hogy a házasság, amit ma Beatrice és Alberto megköt, ne csak két ember műve legyen, hanem a te kegyelmed és szereteted jelképe is. Krisztus a mi Urunk által.

**BEATRICE**

Honnan tudsz ilyeneket?

**ALBERTO**

Ne ess ki a szerepedből, te most menyasszony vagy. Egy boldog nő!

**BEATRICE** **(*megcsókolja Albertót*)**

**ALBERTO**

Ez még korai, várnunk kell vele. Most álljunk fel, mert Isten színe előtt feleségül veszlek.

**BEATRICE** **(*megmámorosodik a pillanattól és vakon teszi, amit Alberto kér tőle*)**

**ALBERTO** **(*Beatrice ujjára húz egy gyűrűt*)**

Én, Alberto Isten szent színe előtt feleségül veszlek téged Beatrice.

És megígérem, hogy megőrzöm irántad való hűségemet

jó- és balsorsban, egészségben és betegségben,

és hogy téged tisztelni és szeretni foglak életem minden napján.

Viseld ezt a gyűrűt szeretetem és hűségem jeléül:

az Atya, a Fiú és a Szentlélek nevében.

Most te jössz!

**BEATRICE**

Én, Beatrice, Isten szent színe előtt feleségül megyek hozzád, Alberto.

És megígérem, hogy megőrzöm irántad való hűségemet

jó- és balsorsban, egészségben és betegségben,

és hogy téged tisztelni és szeretni foglak életem minden napján.

Viseld ezt a gyűrűt szeretetem és hűségem jeléül:

az Atya, a Fiú és a Szentlélek nevében.

**ALBERTO**

Mostantól férj és feleség vagytok. Most megkötött házasságotokat az Egyház nevében érvényesnek nyilvánítom, és megáldom az Atya, a Fiú és a Szentlélek nevében. Most megcsókolhatjuk egymást. **(*hosszú csók*)**

**BEATRICE**

Még sohasem voltam ilyen boldog.

**ALBERTO**

Jöhet a nászéjszaka. **(*az ágyra fekteti Beatricét, majd lassan vetkőztetni kezdi*)**

**BEATRICE** **(*nevetve*)**

Várnunk kellene a nászéjszakával.

**ALBERTO**

Ne várakoztass tovább! A feleségem vagy! Az enyém vagy! Enyém!

**BEATRICE (*hirtelen felocsúdik*)**

Te tényleg feleségül vettél engem. Isten színe előtt. Felvettem a menyasszonyi ruhámat. Igazi volt az esküvő, igazi! Ezt akartad!

**ALBERTO** **(*zihálva*)**

Ne viccelj, nem is volt pap! Csak játék volt! Játék esküvő! Játszottunk, mint gyerekkorunkban!

**BEATRICE**

Igazi volt az esküvő. Becsaptál! Nem kell ehhez pap. Isten színe előtt ugyanúgy érvényes. Becsaptál! **(*letép egy szalagot a menyasszonyi ruháról*)** Aljas áruló. **(*fojtogatni kezdi Albertót a szalaggal*)**

**ALBERTO**

Drágám, szerelmem. A feleségem vagy! Ne! Ne! Ne!

**BEATRICE**

Elárultál! Elvesztettem a fejemet!

**ALBERTO**

Beatrice, ez fáj! Szeretlek! Ne! Hagyd abba! Nem kapok levegőt!

**BEATRICE** **(*miközben tovább fojtogatja Albertót a szalaggal*)**

Soha többet nem vesztem el a fejemet! Soha! Soha! Elhiszed nekem? Alberto! Albertino, kicsim, most mi van, nem lélegzel, Alberto, Albertino, **(*megáll, kezében a szalaggal*)** én nem akartalak megö…

***Felemeli, elkezdi csókolgatni, kinyitja a száját, beleheli a levegőt, megpróbálja élesztgetni, de hiába, Alberto halott. Hirtelen felkel, rendbe szedi magát, eltávolodik a testtől. Fel-alá járkál, majd hirtelen feltépi az ajtót és kiáltozni kezd.***

**BEATRICE** **(*Ranzano ajtajához rohan és dörömböl*)**

Pietro, Pietro, hol vagy? Pietro, alszol? Pietro, kelj fel Pietro, segítened kell!

**RANZANO** **(*kissé kapatosan*)**

Beatrice, mi történt, rosszat álmodtál?

**BEATRICE**

Ugyan már, nem vagyok gyerek, gondolod, hogy felvernélek egy ilyen apróságért?

**RANZANO**

Mi történt?

**BEATRICE**

***Kézen fogja és odavezeti Pietrót az ágyához, rámutat Albertóra, mint egy furcsa természeti jelenségre.***

**RANZANO**

**(*odalép Albertóhoz, szakszerűen megvizsgálja, mint az orvos, megnézi a csuklóját, felhúzza a szemhéját, meghallgatja a szívét*)**

Halott.

**BEATRICE**

Azt én is látom.

**RANZANO**

Mi történt? Nem értem.

**BEATRICE**

Ne tégy úgy, mintha nem értenéd… **(szünet)** Megfojtottam.

**RANZANO**

Uram atyám! Hogy került ide az esküvői ruhád?

**BEATRICE**

Játszottunk.

**RANZANO**

Játszottatok? Szép kis játék!

**BEATRICE**

Ez a szerencsétlen, miért nem védekezett? Miért nem küzdött az életéért? **(*zokog*)**

**RANZANO** **(*leül az ágy szélére és levegőért kapkod*)**

Beatrice, egy hónap múlva lesz az esküvőd, ez nem jutott eszedbe?

**BEATRICE** **(*zokogva*)**

Dehogynem, pont ezt játszottuk el.

**RANZANO**

Hogy mit? Eljátszották az esküvőt!

**BEATRICE**

Igen. Feleségül vett. Isten színe előtt.

**RANZANO**

Őrült vagy! Fogalmam sincs mit is tehetnék, azon kívül, hogy szólunk az apádnak. Gyilkosságban, meg a nyomok eltüntetésében nem vagyok valami jó, ezt nem tanítják a teológián.

**BEATRICE**

Legegyszerűbb lenne bedobni a tengerbe. Akkor azt fogják hinni, miattam a vízbe ölte magát.

**RANZANO**

Megtagadlak, mint tanítványomat. Vérbeli politikus vagy. Mint egy férfi. A családja keresni fogja. Nem teheted meg az anyjával, meg a testvéreivel, hogy még el se temethessék.

**BEATRICE**

Apám ugyanezt fogja tanácsolni, jól ismerem. A legjobb elterelni a nyomokat és erre a víz a legalkalmasabb. A víz mindent tisztára mos, és mivel a szeretőm meghalt az én ártatlanságom is visszaáll.

**RANZANO**

Nem tudod, mit beszélsz.

**BEATRICE** **(*Pietro lábaihoz térdel*)**

Gyóntass meg, gyónni akarok. Meg akarok tisztulni. Tisztán akarok menni a házasságba.

**RANZANO**

Azt hiszem, ez nem ilyen egyszerű.

**BEATRICE**

Mi lesz most velem?

**RANZANO**

Ha az apádon múlik, sohasem fog kiderülni.

**BEATRICE**

De velem mi lesz?

**RANZANO**

Kénytelen leszel együtt élni ezzel a tudattal, hogy megöltél egy embert.

**BEATRICE** **(*hidegen*)**

A holttestet vidd át reggelig a szobádba, én nem akarok vele még egyszer együtt aludni.

**(*Ranzano elindul a halott Alberto felé, elkezdi kifelé vonszolni Beatrice szobájából*.)**

**2. kép**

**Budavári Királyi Palota egy terme, dolgozószoba**

**GARAI ANNA**

Köszönöm a birtokot, uram, de többre nincs szükségem. Egy életre ellátott.

**MÁTYÁS**

Egyfolytában azon töprengek, miben lehetek még szolgálatára? Mit adhatok még?

**GARAI ANNA**

Egyvalamit megadhat…

**MÁTYÁS**

Igen?

**GARAI ANNA**

***(közelebb lép és kezét Mátyás mellkasára teszi, a füléhez hajol és belesuttog Mátyás fülébe)***

**MÁTYÁS**

***(térde megroggyan, megpróbál ellenállni, küzd saját magával, de feladja)***

Ne, ne tegye, tudja, hogy képtelen vagyok…

**GARAI ANNA**

***(feltartóztathatatlanul tovább nyomul, megoldozza Mátyás övét és keze már a király nadrágjában tapogatódzik)***

**MÁTYÁS**

Kegyelmezzen!

**GARAI ANNA**

Most érzem csak igazán királynőnek magam.

**MÁTYÁS**

***(megfogja a nőt és lenyomja egy asztalra, mohón ráveti magát, kapkodva, szenvedélyesen szeretkeznek, az aktus után Mátyás tanácstalanul, kérdőn néz Annára)***

Most mi lesz?

**GARAI ANNA**

***(közben lassan, méltóságteljesen öltözik)***

Minden nap akarom magát. Holnap Óbudán, a zenepavilonban várom.

***(gyorsan kimegy, közben kacéran visszatekint Mátyásra)***

**3.kép**

***Egy szlavón vár fogadótermében, Pietro Ranzano az ölében hozza a terembe Beatricét.***

***Szilágyi Erzsébet, Ranzano, Beatrice, Inasok, Orvos.***

**SZILÁGYI ERZSÉBET**

Péter barát, mi történt? **(*a körülötte álló inasokhoz*)** Bitte ein Zimmer für die Braut von meinem Sohn! **(*a szlovén inasok nem értik Erzsébetet,* *ezért* *kétségbe esetten mutogat*)** Nem látják, nem látják, hogy rosszul van! **(*újra Ranzanóhoz*)** Leesett a lóról?

**RANZANO**

**(*miközben leteszi az eszméletlen Beatricét egy székre*)**

Két hónapja úton vagyunk. Ferrarában, a nővérénél még jól volt, aztán átlovagoltunk a hegyeken, feltámadt a szél, akkor hűlt meg. Ha azonnal nem találunk orvos, félek, nem éri meg az esküvőt.

**SZILÁGYI ERZSÉBET**

Uram teremtőm, szegény lány, milyen sápadt, mikor evett utoljára? Értesítenem kell a fiamat…

**RANZANO**

Jobb, ha nem szól Mátyásnak… ha ne adj Isten, bekövetkezik a legrosszabb, úgyis megtudja. Addig meg, ne nyugtalankodjon fölöslegesen.

**SZILÁGYI ERZSÉBET**

Nem jó ómen ez egy esküvő előtt.

**RANZANO**

Hány napunk van addig? Az úton teljesen elvesztettem az időérzékemet.

**SZILÁGYI ERZSÉBET**

Három. Ha rajtam múlik, úgy felerősítem, hogy tíz napig táncol egyfolytában a lakodalmán. Hol van már az orvos, ezek az inasok nem értenek semmilyen nyelven, sem magyarul, sem németül, sem franciául, én meg szlovénul nem tudok. Gyűlölöm ezeket a szláv nyelveket.

**BEATRICE** **(*megmozdul a széken és felnyög*)**

Alberto… Mátyás… az esküvő…

**SZILÁGYI ERZSÉBET**

Milyen Alberto?

**RANZANO (*odalép Beatricéhez és megfogja a homlokát*)**

Magas láza van.

***Az orvos megérkezik, az inasok odakísérik Beatricéhez és rámutatnak, Ranzano kezet fog az orvossal, Szilágyi Erzsébet csak biccent.***

**ORVOS**

Azonnal fektessék le, ebben a testhelyzetben nem tud lélegezni.

**RANZANO**

Senki sem beszél itt olaszul? Fektessék le Beatricét.

**(*az inasok megfogják Beatricét, lefektetik az ágyra, Beatrice közben többször felnyög, értelmetlen szavakat mormol*)**

**ORVOS** **(*néhány szakértő mozdulattal megvizsgálja Beatricét*)**

Kinint adok neki, más itt nem használ. **(*üdvözli Szilágyi Erzsébetet, majd ki*)**

**RANZANO** **(*miközben kikíséri a doktort*)**

Kaj ga je dal farmaceuda? Studiral sem medicina. Nem akartam, hogy a matróna megtudja, értek a gyógyszerekhez. Padovában végeztem. Mit gondol, sikerül kikúrálnunk három nap alatt? December tizedikén lesz az esküvője.

**ORVOS** **(*keresztet vet*)**

Imádkozzon. Nagyon le van gyengülve. A kinin csodát művelhet. **(*kimegy*)**

**(*Ranzano visszamegy Beatricéhez és Erzsébethez, az inasok már elhagyták a szobát*)**

**RANZANO**

Magára hagyhatom a jövendőbeli menyével? Engem is elfárasztott az út. Ha kell még a gyógyszerből, az orvos hagyott itt jókora adaggal. **(*a csuhája alól előhúz egy gyógyszeres fiolát*)**

**ERZSÉBET**

Nagyon köszönöm. Persze. Vele töltöm az éjszakát. Nem mozdulok mellőle.

**(*Ranzano kimegy, Erzsébet pedig mozdulatlanul ül Beatrice ágya mellett, két kezére támaszkodik, mintha imádkozna, lassan beesteledik és Erzsébet elbóbiskol, arra ébred, hogy valaki simogatja az arcát*)**

**BEATRICE**

Nonnina, nonnina, nagyikám, milyen ráncos az arcod, milyen mély barázdák vannak benne, miattam szomorkodsz, miattam ráncosodtál meg így, idő előtt…

**SZILÁGYI ERZSÉBET**

Beatrice, szívem, jobban vagy?

**BEATRICE**

Te nem a nagyikám vagy!

**SZILÁGYI ERZSÉBET**

A vőlegényed anyja vagyok. Az új anyád, ha úgy akarod. Annyira örülök, hogy jobban vagy. Használt az orvosság. Hála Istennek!

**BEATRICE**

Az én anyám meghalt.

**SZILÁGYI ERZSÉBET**

Tudom, szívem.

**BEATRICE**

Hol vagyunk?

**SZILÁGYI ERZSÉBET**

Még csak Szlavóniában, drágám.

**BEATRICE**

Mátyás tudja, hogy beteg vagyok?

**SZILÁGYI ERZSÉBET**

Nem üzentem neki semmit, nem akartam, hogy nyugtalankodjon az esküvő előtt.

**BEATRICE**

Nagyon jó. Ne is tudja meg. Reggel majd küldje be Ranzano barátot. **(*behunyja a szemét, hogy visszaaludjon*)**

**SZILÁGYI ERZSÉBET**

Enni kérsz valamit, Beatrix? Főzettem gyenge húslevest.

**BEATRICE**

**(*csukott szemmel nemet int*)**

***Szilágyi Erzsébet ismét a kézfejére támaszkodik és némán nézi a csukott szemű, összeszorított szájú Beatricét.***

**4. kép**

***Óbudai zenepavilon, az erdő közepén, elhagyatott helyen, Mátyás és Anna az erdőben***

***sétálnak, mindketten íjjal a kezükben.***

**GARAI ANNA**

Még mindig nem mondtad meg, hogy mikor lesz az esküvő.

**MÁTYÁS**

Nem akartalak… elkeseríteni.

**GARAI ANNA**

Miért kellene elkeserednem? Eddig is illegalitásban voltunk.

**MÁTYÁS**

Holnap.

**GARAI ANNA**

Hogy holnap? (*nevet*) Szóval kihasználod az utolsó pillanatokat?

**MÁTYÁS**

Te pedig kihasználod, hogy nem tudok tőled elszakadni.

*Nevetnek, Mátyás a földre teperi Annát és ott ölelkeznek az erdei avarban. Majd Mátyás hirtelen kibontakozik Anna öleléséből, felkel, lesöpri magáról az avart és komorrá válik.*

**MÁTYÁS**

Nem folytathatjuk.

**GARAI ANNA**

Szakítani akarsz?

**MÁTYÁS**

Tizenkét éve nem voltam házas. Komolyan akarom venni. Ezúttal nem ronthatom el.

*Anna is felkel, teljesen megváltozik az arckifejezése.*

**GARAI ANNA**

Engem kellett volna elvenned.

**MÁTYÁS**

Nem hibáztathatom magam minden nap ezért. És te sem hibáztathatsz. Ha annyira meg voltál győződve róla, hogy csak az én feleségem lehetsz, miért mentél hozzá máshoz?

**GARAI ANNA**

(*őrülten*)

A szüleim kényszerítettek, ne mondd ezt!

(*zokogva Mátyásra borul*)

Ne mondd ezt, mert nem tehetek róla!

*Mátyás karjaiban tartja a zokogó Annát, nem tudja, hogy szabadulhatna a helyzetből.*

Mondd, hogy minden úgy lesz, mint eddig! Semmit sem ér az életem nélküled!

**MÁTYÁS**

Anna, nem lesz minden úgy, mint régen. Mert új élet kezdődik, mindkettőnk számára. Eleget szórakoztunk. Most jön a kötelesség. A házasság. A gyerekek. Neked is ott a családod. Nem a semmibe löklek.

**GARAI ANNA**

Nem hagyhatsz el, érted, nem hagyhatsz el. Az egész életem tönkrement miattad. Egy olyan férfi mellett ébredek, akit nem szeretek. Éppen hogy csak elviselem a napjaimat. A gyerekeim fárasztanak.

**MÁTYÁS**

Fel kell nőnöd. Ne veszítsd el a méltóságodat!

**GARAI ANNA**

Szóval ez az utolsó szavad?

**MÁTYÁS**

Te is tudtad, hogy nem tarthat örökké.

**GARAI ANNA**

De én örökké szeretni foglak. Csak az enyém leszel. Nem adlak másnak.

(*felkapja az íjat és Mátyásra szegezi, felhúzza és célozni készül, Mátyás nyugodtan hozzálép, a felhúzott íjat a levegőbe irányítja és lő, egy madár leesik az égből*)

**GARAI ANNA**

(*hisztérikus sírásban tör ki*)

**MÁTYÁS**

Tudod, hogy ez felségsértés. Bárki mást kivégeztetnék érte.

**GARAI ANNA**

Soha többé nem látsz engem.

(*őrülten befut az erdőbe, eltűnik Mátyás szeme elől*)

**MÁTYÁS**

(*kiabál)*

Anna! Anna!

***5.kép***

***Mátyás hálószobája, baldachinos ágy, amelyen nyomasztóan dominál az arany szín, Mátyás lefekvéshez készülődik és egy zöldes színű italt kever magának, megissza lassan, kortyolgatva, majd járkál fel-alá a szobában, egy idő után az ágyra dől. Amit látunk Mátyás víziója. A baldachinos ágy két tartóoszlopa mögül előlép két férfialak. Hunyadi János és II. András király. Mátyást figyelik álmában, néhány másodpercig némán állnak mellette. Enyhe szélsugallat söpör végig a szobán, Mátyás hirtelen fázósan összerezzen és felül az ágyon.***

**MÁTYÁS**

Mi ez a rettentő hideg, mintha egy kripta mélyén lennék, mi ez a dögletes, fojtó levegő? Fúj a szél? Elfelejtettem becsukni az ablakot?

**HUNYADI JÁNOS**

***Előlép a baldachin takarásából, teljes páncélzatban van, ahogy mozog, zörögnek rajta a páncélok. Leejt egy karvédet, Mátyás felfigyel a zajra, az ágy mellett fekvő kardjához kap.***

**MÁTYÁS**

Védd magad!

***Pár kardcsapás az apjával, Hunyadi János kezéből kiesik a kard.***

**HUNYADI JÁNOS**

Fiam! (***megfogja Mátyás kezét, így a legkisebb Hunyadi leteszi a kardot***)

**MÁTYÁS**

Apám! Elfelejtettél vívni!

**HUNYADI JÁNOS**

Mostanában nem gyakoroltam.

**MÁTYÁS**

De én annál többet! Melyik csatában is voltam? A Délvidéken? Vagy Csehországban? Győztem! Győztem!

**HUNYADI JÁNOS**

Pont erről szeretnék veled beszélni, fiam. Túl sokat utazol. Túlságosan sok irányba terjed a figyelmed. Most Csehország, holnap Ausztria. Holnapután a német-római császárságra vágysz. A legfontosabbat elhanyagolod... Elhoztam a nagybátyádat az Árpád házból. Nem vér szerinti rokon… de ő kért meg, hogy velem jöhessen. Te vagy a legméltóbb utóda. Ezért akar tanácsot adni neked.

**ANDRÁS** **(*suttogva*)**

Ne azt a nőt vedd el!

**MÁTYÁS**

Mi az, mit mondtál?

**ANDRÁS**

Ne azt a nőt vedd el! Háromszor voltam nős, az első feleségemet meggyilkolták. Borzalmas fájdalom. De ismét megnősültem. Méltó társ kell most, hogy az Árpádok trónján Hunyadi ül. Nagyot fordult a világ. Elérted, amit elérhettél. De minden porba hull, mint Róma nagysága. Önző hercegecskék cibálják Augustus örökségét. Túlságosan nagyra nőttél. Méltó nő kell melléd, aki csiszolja nehéz természetedet.

**MÁTYÁS** **(*a levegőbe nyúl a két árnylak után*)**

Apám, mit keresel itt? Vagy meghaltam volna és ez itt a mennyország?

**HUNYADI JÁNOS**

Azért jöttem vissza, hogy elbúcsúzzam! Bár tovább maradtam volna melletted.

**MÁTYÁS** **(*a levegőben tapogatódzik, az apja arcát szeretné megérinteni*)**

Nem is emlékszem az arcodra, csak nagyon halványan. De mindig előttem van, ahogy nevetsz és kivillannak a hófehér fogaid.

**HUNYADI JÁNOS**

Nagy méregkeverő a nő!

**MÁTYÁS**

Kiről beszélsz?

**HUNYADI JÁNOS**

Beatricéről, az Aragóniairól!

**ANDRÁS**

Mi látjuk az emberek lelkét. Lehet, hogy téged nem tudna megölni, de a szeretőjét már eltette láb alól.

**MÁTYÁS**

András bátyám feleségét magyarok ölték meg. Érdekből. Az jobb?

**ANDRÁS**

Igazad van fiam, csak azt akarjuk, hogy te megúszd. Elkerülhető a tragédia.

**MÁTYÁS**

Istennek képzelik magukat, hogy a sorsomat átírják?

**HUNYADI JÁNOS**

Nem kell beletörődnöd a rosszba.

**MÁTYÁS**

Honnan veszitek, hogy rossz lesz a házasság?

**HUNYADI JÁNOS**

Egy férfi mindig uralkodik maga felett.

**ANDRÁS**

Ha magad felett nem tudsz uralkodni, akkor mások felett sem.

**MÁTYÁS**

Azt akarják, hogy hagyjam ott, akit szeretek?

**HUNYADI JÁNOS**

Bizonyos helyzetekben az ész számít, nem a szerelem.

**ANDRÁS**

Ha elveszed, fiatalon fogsz meghalni.

**MÁTYÁS** **(*összerezzen*)**

Feleslegesen ijesztgetnek. Nem hagyom el, akit szeretek.

**HUNYADI JÁNOS**

Szerelem, illúzió.

**MÁTYÁS**

Takarodjatok! Hagyjatok élni! Élni akarom az életemet. Ez az enyém, csak ez! Hagyjatok, tűnjetek el innen!

**HUNYADI JÁNOS**

Közeledik a hajnal, mi már csak árnyak vagyunk. Halottak... Ne törődj a halottakkal… se a dicsőséggel, se a győzelemmel, a múltat hagyd a kútba esni.

**ANDRÁS**

Bátorság hiányzik belőled Mátyás, de nem a csaták bátorsága, hanem a férfi bátorsága, ami a nőhöz kell, a szív bátorsága… Ne tékozold el magadat, mint férfit, ne tékozold....

**(*eltűnik a két árnyalak*)**

***Mátyás egyedül marad hatalmas, aranyozott, baldachinos ágyán, kezében az üres poharat forgatja, ahogy maga elé bámul, azon töpreng, mindez az ő fejében játszódott le, vagy valóban találkozott apjával és Andrással. Kardját maga mellé teszi az ágyba és visszafekszik a feltornyozott párnák közé.***

**6. kép**

***Budavári Királyi Palota, Mátyás és Beatrice esküvője, fogadó terem a Palotában, majd a templom előtti tér, ezután templom a helyszín. A fogadó teremben készülődő vendégek, Szilágyi Erzsébet, Beatrice, Pietro Ranzano, Bakócz Tamás és Mátyás, később Váradi Péter, vitéz János és Corvin János.***

**SZILÁGYI ERZSÉBET**

**(*tiarát tesz Beatrice fejére*)**

Kedvesem, ezt a tiarát én viseltem az esküvőnkön, szeretném neked ajándékozni, hogy Mátyás igazi királynőként lásson.

**BEATRICE**

**(*valódi boldogsággal, látszik, hogy Erzsébet most megtalálta vele a hangot, mivel a hatalom felől szólította meg*)**

Köszönöm, anyám! **(*meghajol és kimegy*)**

***Szilágyi Erzsébet, Mátyás és Bakócz Tamás sugdolózva.***

**BAKÓCZ TAMÁS**

A kis Jánost az első sorba kellene ültetni, így szokás, ha egy fiú rész vesz az apja esküvőjén.

**SZILÁGYI ERZSÉBET**

Ültessétek nyugodtan az első sorba, Beatrix nem ismeri, amúgy is el lesz foglalva a szertartással.

**MÁTYÁS**

Ha rákérdez, azt mondom, hogy az unokaöcsém.

**BAKÓCZ TAMÁS**

Az unokaöccse, de honnan, Lászlónak nem volt gyereke.

**SZILÁGYI ERZSÉBET**

Majd azt mondom, hogy szegény Mihályomtól van, kései unoka.

**BAKÓCZ TAMÁS**

Csak óvatosan hazudjanak, ez a nő rendkívül okos, mindent átlát egy szempillantás alatt.

Kezdhetjük a szertartást?

**MÁTYÁS**

Felkészültem. Lelkem rajta.

***Beatrice bevonul a templom előtti térre, ahol minden bíbor színű szőnyeggel van letakarva, Mátyás odalép hozzá, letérdel előtte, amikor Beatrice feláll, Mátyás megcsókolja a menyasszonyát, a körülöttük állók éljeneznek.***

**BAKÓCZ TAMÁS** **(*Szilágyi Erzsébetnek, a templomajtóból követve figyelemmel az eseményeket*)**

Nem volt kissé korai ez a csók? Még meg sem kezdődött az esküvő.

**SZILÁGYI ERZSÉBET**

Ugyan már, hagyja. Végre boldognak látom a fiamat. Tíz hosszú év után. Úgy látszik, tényleg szerelmesek és ezt a népnek is látnia kell.

***A templomban, ünnepi szentmise.***

**BAKÓCZ TAMÁS**

Házasságkötésetek elején a keresztségünkre szeretnénk emlékezni, ami által kereszténnyé lettünk, és ami arra az útra hívott meg bennünket, amelyet ti most együtt fogtok járni. Most megáldjuk ezt a vizet, majd meghintjük magunkat vele, és arra kérjük Istent, hogy újítsa meg bennünk a keresztség kegyelmét.

Könyörögjünk!

**VÁRADI PÉTER** **(*a hátsó padsorokban suttogva*)**

A főnemesek közül ki jött el?

**VITÉZ JÁNOS**

Úgy látom senki. A Garaiak tüntetően távol maradtak.

**VÁRADI PÉTER**

A rendek lázadoznak.

**VITÉZ JÁNOS**

Belső háború fenyeget.

**BAKÓCZ TAMÁS**

A házasság szentségének méltósága őszinte szándékot kíván tőletek. Feleljetek ezért az egyház kérdéseire! Megfontoltad-e Isten előtt szándékodat, és szabad elhatározásból jöttél-e ide, hogy házasságot köss?

**MÁTYÁS**

Igen!

**BEATRICE**

Igen!

**BAKÓCZ TAMÁS**

Az Atya, a Fiú és a Szentlélek nevében!

Most megkötött házasságotokat az Egyház nevében érvényesnek nyilvánítom, és megáldom.

**HÍVEK**

Ámen.

**VÁRADI PÉTER** **(*továbbra is suttogva*)**

Meddig mehet ez tovább?

**VITÉZ JÁNOS**

Amíg valaki meg nem öli. Mátyás nem lesz hosszú életű.

**BAKÓCZ TAMÁS**

Fogjatok egymással kezet, és én egybefonódott kezeteket átkötöm stólával annak jeléül, hogy házasságtok Isten előtt felbonthatatlan. A mi Urunk és Istenünk hűséges Isten, ő mellettetek fog állni életetek minden napján és a jót, amit bennetek elkezdett be is fogja teljesíteni.

Most imádkozzunk, kedves testvéreim, királyért a királynéért, az országért és a keresztény egyházért.

***A templomban percekig néma csend, mialatt mindenki imádkozik.***

***A templom előtti téren a szertartás után.***

**RANZANO** **(*Szilágyi Erzsébethez*)**

Nem akarok ünneprontó lenni, de nagy hibát vétett a kolléga a szertartásban.

**SZILÁGYI ERZSÉBET**

Ranzano, maga mindenkinél okosabb akar lenni! Na, mondja, mi volt az a borzalmas vétség!

**RANZANO**

Bakócz prépost nem kérte az áldást Mátyás és Beatrice születendő gyermekeire. Egyszerűen átugrotta ezt a szövegrészt, mintha nem is létezne. Nagyon meglepődtem, nem tudom, milyen megfontolásból tette. Egy pap sem lehet ennyire figyelmetlen. Legfőképp a királyi párnál.

**SZILÁGYI ERZSÉBET**

Uram, atyám, nem is tudom, mit mondjak, maga szerint direkt tette?

**RANZANO**

Jobban meg kell ismernem a prépostot, hogy ezt megállapítsam, Erzsébet nagyasszony.

**SZILÁGYI ERZSÉBET**

Tartsa szemmel Bakóczot, nekem nem tetszik ez az ember.

**RANZANO** **(*meghajol*)**

Ahogy parancsolja.

***A templom előtti téren Mátyás Corvin János mellett álldogál, nagyon izgatott, hiszen titokban kell tartania János kilétét*.**

**MÁTYÁS** **(*összecsippenti János arcocskáját*)**

Jaj fiam, milyen nagyot nőttél, évek óta nem láttalak.

**CORVIN JÁNOS**

Bizony nagyon régen volt nálunk és akkor is csak pár órára maradt.

**MÁTYÁS**

Megígérem, hogy magamhoz veszlek, csak kell egy kis idő. Nagyon szeretném, ha én taníthatnálak. Ha velem lennél a csatákban.

**CORVIN JÁNOS**

A nő nem is tud rólam, igaz?

**MÁTYÁS**

Beatricéről beszélsz? Ő most már a feleségem. Így szólítsd!

**CORVIN JÁNOS**

Mikor akarja megmondani neki?

**MÁTYÁS**

Ha nekünk magunknak is lesz gyermekünk. Amint gyermeket vár, megmondom neki, akkor ellágyul, téged is a szívébe fogad.

**CORVIN JÁNOS** **(*orra alá mormogva*)**

Na arra várhatok…

**MÁTYÁS**

Hogy mondtad?

**CORVIN JÁNOS**

Akkor bízom benne, hogy mihamarabb testvérem születik. Sok boldogságot, apám!

**(*Corvin János el, Beatrice pedig odalép Mátyáshoz*)**

**BEATRICE**

Ki volt ez a kisfiú, akivel beszélgetett? Nagyon édes.

**MÁTYÁS** **(*megpróbál emlékezni arra, mit beszéltek meg korábban*)**

A nagybátyám, Szilágyi Mihály késői gyereke. Árván maradt szegény és anyám gondoskodik a neveléséről.

**BEATRICE**

Igen hasonlít magára. A haja, a szeme… mintha csak a gyerekkori képmása lenne.

**MÁTYÁS**

Magam is hasonlítok Mihály bátyámra. Tragikus vége lett, a törökök elfogták és kivégeztették. De most hagyjuk a szomorú családi történeteket. Van kedve szánkázni? Ha felveszi a tőlem kapott bundát, nem fog fázni a hóban. Ha mégiscsak fázna, szívesen megmelengetem.

***Beatrice szívből Mátyásra mosolyog, kezét nyújtja, elvonulnak a vendégek előtt.***

***Páran a vendégek közül az elvonuló királyi párt látván.***

**VENDÉGEK** **(*köztük Váradi és Vitéz is*)**

Sok boldogságot az ifjú párnak!

***7.kép***

***Budavári Királyi Palota ebédlő terme, mely egy kerengőre nyílik, a kerengőben apróvadak, madarak vannak kiterítve, az ebédlőből kilátni a kiterített vadakra. Az asztalon díszes tálak, az esküvői lakoma vendégei kézzel nyúlnak a tálba a fűszerezett húsokért, a húsos tálak mellett mindenütt mártásos tál. A jelenlévők jó étvággyal esznek, az asztalnál egymás mellett Mátyás, Beatrice, Szilágyi Erzsébet, valamint itáliai zenészek.***

***Erzsébet és Beatrice visszavonulva, a terem egyik sarkában.***

**ERZSÉBET**

A vadászat nem nőnek való mulatság. Csak a hatalomra tud gondolni. Hát jegyezze meg: a hatalom métely! Életet adni viszont önmagában akkora öröm, ahogy látom, el sem tudja képzelni…

Amikor Mátyás született, az apja távol volt. Egyedül töltöttem a telet. Iszonyú farkasordító hidegben, derékig érő hóban hordtam ki a fiút. Vártam, hogy János hazaérjen, de hónapok óta nem jött tőle levél... így hát elindultam... egyedül... február elején, a legnagyobb erdélyi télben, Vajdahunyadról Kolozsvárra a barátnőmhöz. Nem akartam egyedül világra hozni a fiamat. Tudtam, hogy fiú lesz, olyan hegyes hasam volt, mindenki megmondta. De azt is pontosan tudtam, hogy ez nem egy közönséges gyermek, nem mindennapi sorssal... Elindultam Vajdahunyadról és a három napos úton farkasok támadtak rám. Rettenetes, ijesztő farkasok, ott vonítottak egyenesen a fülembe és várták a prédát. Az inasom eszes ember, jól utánozta a farkasok vonítását, értett a nyelvükön, elkezdett hát torkaszakadtából vonítani, mintha ő is farkas lenne, így a falka, valamilyen csoda folytán lemondott rólunk, egyszerűen elfutottak. Mátyás már ott az ölemben megtanulta a leleményességet, tudtam, ez olyan gyermek lesz, aki a jég hátán is megél és szüksége is lesz rá. Tizenöt éves koráig háromszor akarták megölni. Egyedül a furfangos esze mentette meg. Amikor eljött az órám, rettenetesen szenvedtem és féltem, csak arra tudtam gondolni, hol van János, a férjem. A köldökzsinór rátekeredett a fiú nyakára, ezért minél hamarabb meg kellett születnie, két felcser állt mellettem és elkezdték felülről nyomni a hasamat. Amikor kibújt, körbenézett, ez a világ, ahová jöttem, majd torkaszakadtából üvölteni kezdett, mint a farkasok.

**BEATRICE** **(*undorodva, nagyot nyel*)**

Ez félelmetes. Maga nagyon bátor.

**ERZSÉBET**

Higgye el, minden nőben megvan a kellő bátorság, ha a saját gyerekéről van szó. A szüléstől fél? Ugyan már… nem az a nehéz, hanem amikor az életéért retteg. Egyik fiamat elvesztettem, háromszor sújtott le rá a hóhér bárdja és ő felállt, felkelt a földről, vérzett a nyaka, de élt, abban a pillanatban ismét hittem az igazságban, Isten igazságában. Aztán László megbotlott a hosszú köntösében, a hóhér ezt kihasználva megint lesújtott, pedig törvény írja elő, ha háromszor lesújt a hóhér és a halálra ítélt még mindig életben van, kegyelmet kap a királytól. De elég egy rosszindulatú ember és a sors akarata megkérdőjeleződik. Tudom, hogy fél tőlem, mert ráncos a bőröm, tudatlannak tart, mert nem ismerem a görög filozófusokat. Mégis a legjobbat akarom magának. Szüljön gyereket mindenáron. Amennyit csak tud. **(*feláll az asztaltól*)**

**BEATRICE** **(*megkönnyebbülve*)**

Elmegy?

**ERZSÉBET**

Azt hiszem megártott a vadhús, vagy ezek a nehéz borok. **(*ráncos kezével megsimogatja Beatrice arcát*)** De maga csak mulasson. Ha Mátyás keres, mondja, meg, hogy a szobámban vagyok.

**8. kép**

***Budavári Királyi Palota, Beatrice hálószobája, a királyné felkészült a nászéjszakára, az ágyon fekszik, a királyt várja. Mátyás a hálószoba ajtaja előtt áll, kívülről az ajtónak támasztja a homlokát, majd ellép az ajtótól, mélyet sóhajt, néhány lépést tesz fel és alá, mielőtt bekopogna.***

***Mátyás megjelenik a hálószoba ajtajában, hosszú percekig nézi a feleségét, aki szótlanul fekszik az ágyon. Mátyás leül mellé és megfogja a kezét.***

**MÁTYÁS** **(*körülnéz*)**

Ugye tudja, hogy az én szobámban kellene lennünk az etikett szerint.

**BEATRICE**

Legalább ma estére hagyja az etikettet.

**MÁTYÁS**

Menjünk át az én lakosztályomba!

**BEATRICE** **(*mohón*)**

Most már késő!

**(*megcsókolja Mátyást és gyengéden maga mellé húzza az ágyra*)**

**MÁTYÁS (*hirtelen félbehagyja a csókot, felpattan az ágyról*)**

Túl világos van itt. Minek ez a rengeteg gyertya? Még kigyullad a szoba!

**BEATRICE (*türelmesen)***

Semmi baj a gyertyákkal, gyönyörűek, bevilágítják az arcát. Látni szeretném.

**MÁTYÁS**

Elvakítják a szemem.

**BEATRICE** **(*felkel az ágyról és az éjjeli szekrényhez megy, ahol egy üveg bor áll*)**

Igyon egy pohár bort. **(*tölt és odaadja az italt a királynak*)**

**MÁTYÁS**

Kérem, oltsa el a gyertyákat!

**BEATRICE**

Sötétben szeretne lenni? Nem akar látni, nem tetszem magának?

**MÁTYÁS**

Nagyon tetszik, de jobb szeretnék sötétben lenni. Legalább ma, az első alkalommal.

**(*Beatrice feláll és nagyon lassan, szinte kéjesen eloltja az összes gyertyát, közben Mátyás minden mozdulatát szemmel követi*)**

**MÁTYÁS**

Miért akar látni engem?

**BEATRICE**

Mert kedves a szememnek.

**MÁTYÁS**

**(*fürkészi Beatrice arcát*)**

Ilyet még senki sem mondott nekem.

**BEATRICE**

Ezért vagyok a felesége. **(*miután az utolsó gyertyát is eloltotta*)** Most már jó?

**MÁTYÁS**

Köszönöm.

**BEATRICE** **(*ismét Mátyás mellé fekszik az ágyra és meg akarja csókolni, Mátyás megsimogatja az arcát*)**

**MÁTYÁS**

Várj még egy percet. Csak egy percet! Nagyon szép vagy...

**BEATRICE** **(*némán fekszik az ágyon, nem mer megszólalni, koromsötét van*)**

**MÁTYÁS** **(*lassan Beatrice mellé fekszik az ágyra, gondosan betakargatja a takaróval, magára húzza a takarót, megcsókolja Beatricét, sötétben szeretkeznek a takaró alatt)***

**BEATRICE** **(*néhány perc múlva, gyertyát gyújt, felül az ágyon, Mátyás mellette ül és ismét a felesége arcát fürkészi*)**

Kérsz még a borból?

**MÁTYÁS** **(*zavartan*)**

Igen, nagyon kedves tőled.

**BEATRICE**

Ugye nem zavar, ha én is iszom egy kortyot?

**MÁTYÁS** **(*tartózkodással*)**

Csak parancsolj, ahogy tetszik.

**BEATRICE** **(*Mátyás mellett fekszik, mindkettejük kezében pohár, Beatrice Mátyás vállára hajtja a fejét*)**

Volt egy szeretőm. Akivel úgy éltünk együtt, mintha a testvérem lenne. Nálunk Nápolyban mások a szokások. Apám is elfogadta a helyzetet. **(*szünet, nagy a csend, Mátyás nem szólal meg, csak némán nézi a feleségét*)** Ha tudtam volna, hogy te leszel a férjem…

**MÁTYÁS** **(*közbevág*)**

Mi lett a szeretőddel?

**BEATRICE** **(*kis szünet után*)**

A tengerbe vetette magát, amikor megtudta, hogy férjhez megyek hozzád.

**MÁTYÁS**

Szeretted...

**BEATRICE**

Igen, de ez nem igazi szerelem... gyerekek voltunk, játszottunk...

**MÁTYÁS**

Elfelejted?

**BEATRICE**

Már elfelejtettem. **(*megint megcsókolja Mátyást*)** Csak a tiéd vagyok, egyedül a tiéd.

**MÁTYÁS** **(*lassan feláll, a levetett ruhájához megy, elővesz egy tőrt, Beatrice nagyon megijed, felsikolt*)**

**BEATRICE** **(*felpattan az ágyról és Mátyás elé áll*)**

Ha meg akarsz ölni, készen állok a halálra. A halálban is szeretni foglak. Csak téged foglak szeretni most már.

**MÁTYÁS** **(*sebet ejt saját karján, egy mozdulattal lerántja az ágyról a lepedőt, bevérezi, majd kinyitja az ajtót és kidobja az ajtó elé a véres lepedőt, ezután némán visszamegy Beatricéhez és a karjába veszi*)**

**BEATRICE (*megkönnyebbülten felnevet, egymást átölelve állnak a hálószoba közepén*)**

**9. kép**

***Budavári Királyi Palota, Fogadó terem, Mátyás, Beatrice, vatikáni követ, az asztal megterítve rogyásig jobbnál jobb ételekkel. A teremben zenészek játszanak. Beatrice felváltva foglalkozik a zenészekkel és a követtel.***

**KÖVET**

Az apja nemrég nálunk járt Rómában.

**BEATRICE**

Apám, maguknál járt, jó színben van? Ki tudja, valaha viszontlátom –e.

**KÖVET**

Nagyon is jól van, sikerült kijárnia egy újabb előjogot.

**BEATRICE**

Semmit sem változik, halmozza az előjogokat, aztán beszedi az adót, szégyelltem a nép közé menni, mert egyfolytában panaszkodtak.

**KÖVET**

Minden csodálatos itt, mintha Itáliában lennénk. A zene egyenesen lenyűgöző.

**MÁTYÁS**

A feleségemnek ez a legnagyobb bók, mindent meg is teszek annak érdekében, hogy otthon érezze magát. **(*sóhajtva*)** Aztán halljuk, mit akar tőlem Sixtus.

**BEATRICE (*Mátyáshoz*)**

Egyszer el is látogathatnánk Rómába. Biztos vagyok benne, hogy rendkívül tetszene magának.

**MÁTYÁS (*türelmesen*)**

Talán. Annyi baj van az országban, meg a határainkon.

**KÖVET**

Sixtus őszentsége is arra inti, hogy a déli végek felé fordítsa a figyelmét.

**MÁTYÁS (*rosszallóan*)**

Sejtettem. Velence, vagy Ancona nem akar beszállni ebbe a kilátástalan küzdelembe? Egyedül kell szembeszállnom az Allah imádókkal? A kereszténység lassanként megfizethetetlen luxussá lesz. Szavakban gyönyörű, amit Sixtus ír.

**BEATRICE**

Ne legyen olyan szigorú…

**KÖVET** **(*felkapja a fejét*)**

Beatrice királyasszony, úgy vélem, elég a zenéből, megkérné a muzsikusokat, hogy hagyjanak bennünket magunkra.

**MÁTYÁS** **(*feláll, Beatricéhez lép és kimérten, kedvesen a terem kijárata felé irányítja*)**

Szívem, köszönöm, hogy itt voltál, de most már elboldogulok.

**BEATRICE**

Ki akar küldeni?

**MÁTYÁS**

Pénzről lesz szó. Mocskos ez a maga arany lelkének.

**BEATRICE**

Apám is megtárgyalta velem a pénzügyeit.

**MÁTYÁS** **(*a hozományára céloz*)**

Higgye el, nem mindent.

**BEATRICE** **(*megértette a célzást*)**

Ah. Drága voltam?

**MÁTYÁS**

De még mennyire…

**BEATRICE**

Mire kellek akkor magának?

**MÁTYÁS** **(*szemtelenül megsimítja Beatrice dekoltázsát és arcon csókolja a nőt*)**

Van, amiben verhetetlen.

**BEATRICE**

Nem szégyelli magát, itt a pápai követ előtt…

**MÁTYÁS**

Na, magamra hagy végre? Amint letudtam a követet, rohanok a hálószobájába, addig vegyen egy fürdőt…

**BEATRICE** **(*sértődötten odalép a zenészekhez, leinti őket, majd velük együtt kivonul a fogadóteremből*)**

**MÁTYÁS** **(*visszaül a követhez*)**

Összefoglalva pénz kellene a pápának.

**KÖVET**

Nem tagadom… igen…

**MÁTYÁS**

Mennyi?

**KÖVET**

Százezer arany.

**MÁTYÁS** **(*fejét csóválja, bort tölt a követnek, mindketten isznak*)**

**10. kép**

***Útszéli fogadó valahol a Délvidéken. Mátyás egyedül utazik, egyszerű ruhában, mint egy vándor. Mátyás, Váradi Péter, Vitáz János, majd Fogadós.***

**MÁTYÁS (*nyomorúságosan bútorozott szobában, előtte papír és toll, levelet fogalmaz Beatricének, hangosan mormog maga elé, majd egyszer csak lebiccen a feje az asztalra és elnyomja az álom*)**

Drága asszonyom, ma nagy utat tettem meg itt az ország déli szegletében, nyomorúságos tanyák, ezer betegség tizedeli a népet, igen szomorú látvány, jobb hogy nem jött velem, mert félteném az életét, minden nap jobban hiányzik…

***Ahogy Mátyás elalszik, két páncélos alak lopózik fel a fogadó lépcsőjén (Váradi Péter és Vitéz János), be egyenesen Mátyás szobájába, halkan kinyitják az ajtót és belopóznak, a sötétben tapogatóznak, az ágyban keresik Mátyást, de az ágy üres, majd amint a szemük megszokja a sötétséget, meglátják a királyt az íróasztalra borulva aludni. Mindkét alak páncélban van, sisakrostéllyal az arcán, úgy, hogy arcuk és személyük felismerhetetlen. A két alak csak áll Mátyás mellett, kezükben kihúzott tőrrel, nem merik levágni az alvó királyt. Mátyás egyszer csak felriad, megérzi, hogy nézik álmában, ahogy megmozdul, kezével hozzáér az egyik páncélos alakhoz.***

**MÁTYÁS**

Apám, András király, ti vagytok, már vártam, hogy újra eljöjjetek, apám, apám, hol vagy?

**VÁRADI PÉTER** **(*elteszi hüvelyébe a tőrt és kardot ránt*)**

Védd magad!

**MÁTYÁS** **(*szintén a kardjához kap*)**

Álmodom? Ki vagy?

**VÁRADI PÉTER**

Híved, s most ellenséged, király!

**MÁTYÁS**

Egyedül vagy?

**VITÉZ JÁNOS**

Mindent nekem adtál, s mindent elvettél tőlem, a nép szava miatt feljajdult lelkem.

**MÁTYÁS**

Képmutató, galád árulók! **(*kardjával védi magát, s egyszerre vív Jánossal és Péterrel*)**

**VÁRADI PÉTER**

Elvetted az egyháztól, ami megillette, s a néptől szűkös kenyerét!

**VITÉZ JÁNOS**

Halálba küldted nagybátyád, Szilágyi Mihályt!

**MÁTYÁS**

Inkább az a bajotok, hogy a nemesektől vettem el a jogos jussomat…

**(*Mátyás tovább vív, a szűkös szobában gyakran ütközik kardjuk egy-egy szegényes bútorba*)**

**VITÉZ JÁNOS (*feljajdul*)**

Jaj nekem, talált kardod! **(*vérzik, de tovább vív*)**

**MÁTYÁS**

Panaszkodtok, mert hozzá kell járulnotok a hadsereg fenntartásához, eddig ingyen éltetek, minden a tiétek volt, basáskodtatok, jobban, mint a törökök.

**VÁRADI PÉTER**

Egyet megértettük, fontosabb a német-római császári korona, mint a török elleni szent háború.

**MÁTYÁS**

Minek is beszélek nektek. Semmit sem értettetek meg… Egy percig sem néztek a jövőbe, nem láttok távlatot. **(*Vitéz Jánoshoz*)** Le is veheted a maszkodat, Jánosom. Én emeltelek magasba, érsekségig juttattalak, s ellenem fordulsz.

**VITÉZ JÁNOS** **(*mivel erősen elgyengült a vérveszteségben, térdre rogy Mátyás előtt*)**

Mátyás, uram, bocsáss meg nekem! **(*zokog*)**

**MÁTYÁS**

Ezerből is felismerném a hangodat. Milyen vidáman csengett, amikor Padovában együtt róttuk az utcákat, együtt énekeltük a diákdalokat, együtt hallgattuk a szakállas tudósok latin tirádáit… te királygyilkos áruló…

**VÁRADI PÉTER (*kezében megáll a kard*)**

**MÁTYÁS**

Péterem, feladod, nem vívjuk végig a játszmát?

**VÁRADI PÉTER**

Mátyás! Egyedül gyenge vagyok ellened!

**MÁTYÁS**

Védd magad! **(*heves támadásba kezd, percekig néma tőrvívás, majd Péter is felkiált*)**

**VÁRADI PÉTER**

Megöltél király! Győztél ellenem!

**MÁTYÁS**

Csak egy horzsolás, nem fogsz belehalni, jobban vigyázok rátok, mint ti énrám. Álmomban támadni, ez olasz cselre vall… Ezt tanultátok a humanistáknál, szent egyházi emberek, ocsmány csalók…

**VÁRADI PÉTER**

Ölj meg, királyom!

**MÁTYÁS**

Azt már nem, rothadj el a börtön fenekén! S te is jó Jánosom! Egy barátom sincs már, senki az ifjak közül, akikkel együtt nőttem fel. Árulók, hitványok vesznek körül… Fel sem éritek ésszel, mennyit jelentene, ha mellettem állnátok, birodalmat tudnék építeni, dinasztiát, de így minden erőm az ocsmány perpatvarokban, kicsinyes harcokban folyik el. Ostobák!

Nem is vagytok ti magyarok! Szégyellem, hogy ide születtem! Sötét, átkozott korba!

**FOGADÓS** **(*remegve és lihegve feltépi az ajtót, térdre borul Mátyás előtt*)**

Felriadtam a lármára. Mi történt? Kik ezek az emberek?

**MÁTYÁS**

Ne is törődj velük, börtönbe való aljas csalók!

**FOGADÓS** **(*Péterhez és Jánoshoz*)**

Hogy jöttetek be? Királyom, esküszöm, semmi közöm hozzájuk! Úgy horkoltam álmomban, a feleségem bökött oldalba, hogy mi ez a lárma!

**MÁTYÁS**

Azonnal küldj valakit Budára, kint áll a lovam, hozza a feleségemet is! Mondd el, hogy merénylet történt a király ellen. Addig szóval tartom az árulókat.

**FOGADÓS** **(*sietve kimegy*)**

**MÁTYÁS** **(*Jánoshoz*)**

S ha belegondolok, hogy te voltál a tanítóm. **(*Péterhez*)** Téged meg fiam mellé akartalak latin mesternek megfogadni. Egy barátom sem maradt. Egyetlen egy sem. Aki fiatal koromtól ismer, akivel együtt töltöttem a legédesebb, legifjabb éveimet, aki minden csínyemről tud, olyan nem maradt senki. **(*fejét a kezébe temetve*)** Amíg kivirrad, háromszor szól a kakas… Vannak még hű emberek ebben az országban?

**11. kép**

***Szilágyi Erzsébet, Beatrice, Szilágyi Erzsébet házában Óbudán. Erzsébet rendet rak a ruhái között, a fogadó szobában nagy a felfordulás, fiatal kori ruháit Beatricének készítette elő.***

**BEATRICE *(sürgetően)***

Erzsébet nagyasszony. Vacsorára vissza kell érnem. Mátyás nagyon vár. A lelkemre kötötte, hogy estére érjek haza.

**ERZSÉBET** **(*megszorítja Beatrice karját*)**

Gyere, üljünk le… Összekészíttetem a még használható ruhákat. Kis átalakítással hordható. El is fáradtam…

**BEATRICE** **(*zavarban*)**

Elhiszem.

**ERZSÉBET** **(*kis szünet után*)**

Azt hallom az udvarban, uralkodni akarsz, beülsz a disputákra, külföldi követekkel tárgyalsz. Ha a fiam, nincs ott, helyettesíted. Ez nálunk nem szokás. Itt a férfiak uralkodnak.

**BEATRICE**

Segítem a munkáját. Tolmácsolok neki. Együtt sokkal jobb eredményre jutunk. A múltkor is a római követettel tárgyaltunk, aki egészen megenyhült, amikor az anyanyelvén szóltam hozzá.

**ERZSÉBET**

Mátyás is beszél hat nyelven. Nincs erre szükség, lányom. Foglald le magad, nőknek való dolgokkal. Hagyd a férfiakra a diplomáciát.

**BEATRICE**

Erzsébet nagyasszony szerint mi való a nőknek? Az olvasás nem való. A tudás nem való. A nyelvek ismerete haszontalan. Az írás képessége kétséges. A diplomácia egyenesen veszélyes. A férjem tanácskozásain részt venni nem való. A politika nem illik. Fölöslegesnek érzem magam.

**ERZSÉBET**

Sok minden fölösleges. Esetleg, ha Mátyás megkérdez, elmondhatod a véleményedet. De elő ne forduljon még egyszer, hogy mellé ülsz a tárgyaláson és játszod a királynőt.

**BEATRICE**

Nekem nem kell játszanom a királynőt! Az vagyok! Erzsébet, megbocsásson, de nem szólhat bele minden lépésembe. Egy kis szabadságot én is szeretnék. Élni akarok. Használni akarom a fejemet.

**ERZSÉBET**

Folytasd csak, nem akarsz olyan ostoba, begyöpösödött vénasszony lenni, mint én.

**BEATRICE**

Semmi szüksége erre. Mindketten tudjuk jól, mi a dolgunk. Nekem Mátyás mellett kell lennem. Mindenben. Ez a feladatom. Erre esküdtem meg.

**ERZSÉBET**

Ott Nápolyban lehet, hogy így volt. Ott mindent szabad. Szeretőt láb alól eltenni… Albertónak hívták?

**BEATRICE**

Anyám, honnan tud erről?

**ERZSÉBET**

Nekünk is vannak kémjeink... Miért nincs gyereked? A nővérednek négy is van. Talán elvetéltél, vagy elvetetted ennek a szeretődnek a gyerekét? Ezért nem tudsz már szülni?

**BEATRICE** **(*fojtogatja a sírás*)**

Nem volt gyerekem. Sohasem voltam még várandós. Azt hiszi, nem tudom, hogy a gyermek lenne az, aki biztosítaná Mátyás hatalmát az örökkévalóságnak. Aki megalapozná a Corvinok halhatatlanságát.

**ERZSÉBET**

Meddő vagy! Tudtam. Hozzáadtak a fiamhoz egy meddő nőt. Ezt csak a pápa intézhette el.

**BEATRICE**

Nem vagyok meddő! Ezért hívatott ide? Micsoda kegyetlenség! Eddig nem tudtam, miért nem fogantam meg. De most már tudom. Nincs senki, aki jóindulattal lenne irányomban. Csupa ellenségeskedés. Az udvar. Maga. Azt hittem, tényleg kedvel, de tévedtem. Csak a gyereket látja bennem, Szüljek, szüljek, szüljek! Nem is tekint embernek. Nem tekint nőnek…

**ERZSÉBET**

Akkor mire vársz. Foganj meg. A fiam öregszik. Nekem sincs unokám. Egyetlen egy sem… Egyik fiamtól sem volt. Igazi sorscsapás…

**BEATRICE**

Arra kérem, amíg meg nem születik a gyerek, ne jöjjön többet Budára. A ruhákat köszönöm. De nem kell. Majd varratok magamnak. Abba se szóljon bele, hogy néha Mátyás mellé ülök a tárgyalásokon. Igazából nem oszt és nem soroz. Csak szórakoztatom magamat. Hogy ne legyek teljesen fölösleges. **(*feláll és indulni készül*)**

**ERZSÉBET** **(*feláll*)**

Szeretnéd, ha Mátyás nem értesülne erről a szomorú fiatalkori botlásodról? Akkor maradjunk annyiban, hogy akkor megyek Budára a fiamhoz, amikor kedvem tartja.

**BEATRICE** ***(vesz egy mély levegőt, lassan emeli fel a fejét)***

Igen, anyám. **(*nagy lendülettel kimegy*)**

**ERZSÉBET (*némán biccent és a távozó Beatrice után néz*)**

***12.kép***

***Budavári Királyi Palota, Corvin János, Mátyás, Bakócz Tamás, Szilágyi Erzsébet, később Beatrice és Pietro Ranzano.***

**BAKÓCZ TAMÁS**

Hogy fogadtassam el János törvényesítését, amikor a pápa és a fél ország ellene van?

**MÁTYÁS**

A pápát magára bízom, Tamás kancellár. Az országot hagyja rám. Nem értem, a pápa miért üti az orrát ilyen dolgokba. Ezek országom belső ügyei. Ha szerencsétlen házasságomból nem született gyerekem és én magam elismerem Jánost fiamnak, neki kötelessége lenne helyben hagyni a döntésemet.

**BAKÓCZ TAMÁS**

Attól tartok, Vatikánban nem így mérlegelnek.

**MÁTYÁS**

Fütyülök rá, Vatikánban, hogy mérlegelik az országom sorsát. Az ő tanácsukra vettem el Beatricét, ha tudták, hogy meddő és csak azért adták hozzám, annál is inkább keresztülviszem a fiam törvényesítését. Elegem van a Vatikán mesterkedéseiből. Tiszta viszonyokat kell teremteni. Nem szeretek a zavarosban halászni, mint az olaszok.

**BAKÓCZ TAMÁS**

Tiszteletben kellene tartania a pápa akaratát.

**MÁTYÁS**

Egy esetben már tiszteletben tartottam és ez a török elleni keresztes háború. Az egész vagyonomat, amit apámtól örököltem erre költöttem. Mit akar még tőlem a pápa? Ingyen védjem egész Európát, mert ők egy fillért sem tettek hozzá a háborúk költségeihez. Ígérni ígérték, de mit kezdjek a szép ígéretekkel? A levelezés is rengeteg időmet felemésztette. Máig Vatikán gyönyörű szóvirágai visszhangzanak a fülemben. „Magyarország legyen a kereszténység bástyája.” Legyen, de ehhez a bástyához, kő is kell és habarcs is. Magyar vért akarnak habarcsnak. De hogy még a trónutódlásomba is bele akarnak szólni, ez tűrhetetlen! Ha a kancellár úr nem akar a pápánál közbejárni János érdekében, kihozatom Váradi Pétert a börtönből és őt küldöm Rómába!

**BAKÓCZ TAMÁS**

Alkalmasnak tarja Jánost az uralkodásra?

**MÁTYÁS**

Azért ilyen korai időpontra ne várja a halálomat, Tamás! De ha arról van szó, egy éven belül alkalmas lesz az ország kormányzására, megfelelő támogatókkal. Én is tizenöt évesen kerültem trónra, Mihály bátyám elcsodálkozott, amikor azt látta, hogy mindent egyedül intézek. János jó eszű, tőlem örökölte a képességeit. Ne kételkedjen, hanem cselekedjen. Írjon a pápának és tegyen meg mindent a fiamért!

**ERZSÉBET**

Ne bosszantsa többet a fiamat, látja, hogy feldühítette. Ha szükséges én is minden időmet az unokám mellett töltöm. Tudós ugyan nem vagyok, de a nagyapja életét el tudom mesélni, mindenre emlékszem, János minden szavára, cselekedetére, érvelésére.

**CORVIN JÁNOS**

Nem is ismertem a nagyapát!

**ERZSÉBET** **(*mintha nagyon kicsi gyerekhez beszélne*)**

Nem, nem ismerted. Majd én életre keltem, szívem!

***Mátyás visszaül az asztalhoz a fia mellé és folytatja a vacsorát, János mellette ül, pap és fia a sültből lakomáznak.***

**MÁTYÁS (*Jánoshoz*)**

Mivel töltötted az idődet ott Boroszlóban, kikkel barátkoztál. Anyád engedte, hogy megismerkedj a városbeliekkel?

**CORVIN JÁNOS**

Sokat jártam az erdőben, megtanultam vadászni, vaddisznóra, nyúlra, szarvasra, meg madarakra is. Volt köztük egy kedvencem, egy holló, egészen összebarátkoztunk, mintha a testvérem lenne, a vállamra repült, tenyeremből etettem, minden télen visszajárt. Üres időmben a városban játszottam a fiúkkal, jártuk az utcákat, benéztünk az ötvösműhelybe, a kovácshoz, a kereskedőhöz. Jól elmúlattuk az időt. Anyám hozatott könyveket és otthon taníttatott, ez nagyon unalmas volt, sokkal szívesebben tanultam volna a többi fiúval együtt.

**MÁTYÁS**

Itt is egyedül kell tanulnod, a magány a királyok kiváltsága. De nem érsz rá unatkozni egy percet sem.

***Erzsébet és Bakócz Tamás is asztalhoz ülnek és folytatják a vacsorát, barátságos családi jelenet bontakozik ki*. *Hirtelen Beatrice lép be az ebédlőbe Ranzanóval, izgatottan tépi fel az ajtót, amint meglátja a társaságot, dühös lesz.***

**BEATRICE (*meghajol Mátyás előtt*)**

Uram! Kihagytak a vacsorából. Vagy zavarom talán?

**RANZANO**

Hiszen azt mondta, nem is éhes, olyan nagy kedve volt a magyar történelem tanulmányozásához, hogy abba sem akarta hagyni.

**ERZSÉBET *(gúnnyal*)**

Ennek igazán örülök.

**BEATRICE**

S maguk, mivel foglalatoskodtak. Talán valamilyen országos ügyben döntöttek?

**BAKÓCZ TAMÁS**

Pénzügyi gondok, felség, jobb, ha nem tud róluk.

***Beatrice meglátja Corvin Jánost, megenyhül a gyerek láttán.***

**BEATRICE (*Mátyáshoz*)**

Az unokaöccse? Mikor érkezett, miért nem szóltak, én is szívesen körbevezettem volna a palotában, hogy nyugodtan beszélhessenek pénzügyekről. **(*Corvin Jánoshoz*)** Milyen messziről érkeztél, kincsem? Semmit sem tudok rólad? Hol élsz, itt maradsz velünk egy időre?

***Mátyás megdöbben Beatrice kedvességén és ideje sincs közbeavatkozni az eseményekbe.***

**CORVIN JÁNOS**

Boroszlóban élek az anyámmal, most apámhoz jöttem látogatóba, már az Isten sem tudja, mikor láttuk egymást utoljára.

**BEATRICE**

Az apádhoz, miért ki az apád? **(*Beatrice félve tekint a két papra és Mátyásra* )**

**CORVIN JÁNOS**

A király.

**BEATRICE**

Apád a király? Nem értem, de hát a férjemnek nincs gyereke. **(*Mátyáshoz lép, egészen közel, a szemébe néz*)** Mátyás, uram, ez valami tévedés lesz. A fiú félrebeszél, biztos megártott neki a bor.

**MÁTYÁS**

Az én fiam.

**BEATRICE**

Magának fia van? Magának van egy fia? Mióta tud róla?

**MÁTYÁS**

Igen van egy fiam.

**BEATRICE**

Ő volt, az esküvőn is ott volt… Hazudott nekem. Azt mondta, az unokaöccse. Csak hogy elaltassa az éberségemet. Hazudott, hazudott nekem. Hogy tudott hazudni az esküvőnk napján? **(*Corvin Jánoshoz*)** Hány éves vagy?

**CORVIN JÁNOS**

Tizenhárom.

**BEATRICE (*Mátyáshoz*)**

Mindvégig tudott róla, igaz? Amikor megkérte a kezemet, tudott róla. Nekem azt mondta, minden vágya, hogy fiút szüljek magának és ez is hazugság volt, hiszen már van egy fia. **(*egyre elkeseredettebben*)** Ezért nem estem teherbe, most már értem, mindent értek, ezért nem született meg a fiunk. Ellopta tőlem a fiamat, a fiunkat, a közös életünket.

**ERZSÉBET (*odalép Beatricéhez*)**

Mátyás ugyanúgy akarta azt a fiút, mint Ön. Nyugodjon meg, kérem, még rosszul lesz.

**BEATRICE**

Hogy rosszul leszek! **(*az asztalra dől, lever néhány edényt dühében*)** Rosszul vagyok. Öt éve vagyok rosszul és nem is tudtam, hogy miért. **(*Szilágyi Erzsébethez*)** Maga is hazudott, azt mondta, nincs unokája. Hazug az egész família! **(*Mátyáshoz fordul és ököllel ráül a mellére*)** Megcsalt! Megcsalt engem és a közös életünket! Magának semmi sem szent!

**MÁTYÁS (*magához öleli Beatricét, hagyja, hogy a nő hisztisen kapálózzon a karjaiban, a jelen lévő Bakóczhoz, Ranzanóhoz és az anyjához fordulva*)** Kérem, hagyjanak magunkra!

**(*Beatrice eszelősen kitépi magát Mátyás karjaiból*)**

**BEATRICE**

Nem, nem, nem! Nem akarok veled kettesben maradni! Képtelen vagyok! Hogy higgyek neked? Hogyan? Soha többé nem fogom elhinni egy szavadat sem! Beteges hazudozó! **(*kiront a teremből*)**

**(*Mátyás, Szilágyi Erzsébet, Bakócz és Ranzano megdöbbenve néznek utána*)**

**RANZANO**

Meg kellett volna mondania felség. Ön nem tudja, de Beatrice királyasszony hetente fárasztó orvosi kezeléseken vesz részt, ezen túl mindenféle vajákos asszonyokkal levelezik, csak hogy teherbe essen.

**ERZSÉBET**

Attól még teherbe eshetett volna, senki sem akadályozta.

**RANZANO**

Beatrice egy rendkívül érzékeny, sebezhető nő.

**ERZSÉBET**

Hallgasson Ranzano, erre a viselkedésre akkor sincs mentség.

**RANZANO (*meghajol*)**

Igenis, Erzsébet nagyasszony.

**MÁTYÁS**

Anyám, kísérje Jánost a lakosztályába.

**(*Szilágyi Erzsébet és Corvin János kimennek, Mátyás leroskad egy székre*)**

**RANZANO**

Isten a tanúm rá, hogy Beatrice mennyire akarja a gyermekét. Néhány alkalommal elkísértem az orvosokhoz is, ha egyáltalán orvosnak nevezhetjük azokat a vajákosokat, akik kezelték, rettentő állapotban volt. Legyengült, meggyötörte a fájdalom.

**MÁTYÁS**

Én erről semmit sem tudtam.

**RANZANO**

Beatrice mindent megtett annak érdekében, hogy ne tudja meg.

**BAKÓCZ TAMÁS**

Felség, mi legyen az örökösödési eljárással, hogy járjak el a pápánál?

**MÁTYÁS**

Már megmondtam, induljon minél előbb és győzze meg a pápát. Hivatkozzon az érdemeimre a török elleni háborúban. Van mire hivatkoznom, vagy nem így gondolja?

**BAKÓCZ TAMÁS**

Hosszú időt kell Rómában töltenem, a kincstárat megterheli majd ez az utazás.

**MÁTYÁS (*rosszallóan*)**

Eddig is álltam a költségeit. Nekem minden pénzt megér, ha a pápát a magam oldalára állítom.

**BAKÓCZ TAMÁS**

Azért ne mondjon le a saját gyermekről sem...

**MÁTYÁS (*sóhajtva*)**

Most menjenek ki, beszélni akarok a feleségemmel.

**(*Bakócz és Ranzano ki*)**

**13. kép**

***Beatrice lakosztályának hálószobájában, Mátyás a hálószoba ajtaja előtt áll, Beatrice bent a szobában, az ajtó másik oldalán.***

**MÁTYÁS**

Beatrice, engedj be, azt akarod, hogy az ajtód előtt ácsorogjak?

**BEATRICE** **(*bentről*, *nyugodtan*)**

Igen, azt.

**MÁTYÁS**

A férjed vagyok!

**BEATRICE**

Nem vagy a férjem többé. Azt vetted el tőlem, ami a legfontosabb volt. A közös gyermekünket. Elvetted, hiszen neked már megvolt az esküvőnk előtt!

**MÁTYÁS**

Drágám, én nem vettem el tőled semmit. A legjobb orvosokat fogadom meg melléd, rendbe jössz és pár hónapon belül megfogansz. Tudod, hogy én is ezt akarom a legjobban.

**BEATRICE**

A fiad itt fog lakni velünk Budán? A mi palotánkban, amit együtt rendeztünk be magunknak?

**MÁTYÁS (*sóhajt*)**

Igen, úgy döntöttem, hogy magamhoz veszem.

**BEATRICE**

Nem! Nem! Nem! Nem akarom! Ha itt marad, nem lesz közös gyerekünk!

**MÁTYÁS**

Ne beszélj butaságokat! Ennek a két esetnek semmi köze egymáshoz. Jánosnak semmi köze nincs a mi közös gyerekünkhöz.

**BEATRICE**

Dehogy nincs! Még a nevét is elrabolta. Azt akartam, hogy Jánosnak hívják, mint az apádat, akit annyira szerettél. Hiszen ő az egyetlen ember, akire felnézel. Rajta kívül senkit sem tisztelsz. Azt akartam, hogy Jánosnak hívják. De maga már megtette helyettem. Semmi sincs, amiről önállóan dönthetnék. Semmi! Értelmetlenné vált az életem. Tökéletesen értelmetlenné. Én már nem élek! Csak bolyongok a saját életemen kívül.

**MÁTYÁS (*a kilincset zörgeti*)**

Össze-vissza beszélsz… Engedj be, szívem, hadd lássalak!

**BEATRICE (*lenyomja a kilincset, belülről matat a zárral*)**

A fiút küldd vissza az anyjához!

**MÁTYÁS**

Nem tehetem. Hosszú éveken keresztül nem is láttam. Hiányzott. Nagyon hiányzott nekem. Azt akarom, hogy ezen túl minden nap mellettem legyen. Feldobja az udvar amúgy kissé szomorkás hangulatát egy serdülő fiú. Te is megörültél neki. Láttam.

**BEATRICE**

Válassz! Őt akarod, vagy engem?

**MÁTYÁS**

Nem állíthatsz ilyen választás elé. Mindkettőtöket szeretlek. Engedj be!

**BEATRICE (*sértődötten*)**

Szóval a fiát választja!

**MÁTYÁS**

Engedj be! Nem vagyok hajlandó a küszöbön tárgyalni.

**BEATRICE**

Akkor tartsa távol magát a hálószobámtól.

**MÁTYÁS**

Ezt te sem akarod. Nem akarhatod. Lemondasz a közös gyerekünkről?

**BEATRICE**

Maga már úgyis mindent eldöntött. Még mielőtt összeházasodtunk volna.

**MÁTYÁS (*egyre dühösebben*)**

Engedj be a szobádba! Parancsolom!

**BEATRICE**

**(*hátat fordít az ajtónak és a szoba belsejébe megy*)**

**MÁTYÁS**

Beatrice, azonnal nyiss ajtót!

**(*Mátyás dühösen ordítozva mozgatja az ajtó kilincsét, a zárat babrálja, majd nekifeszül az ajtónak, betöri a vállával, Beatrice teljes nyugalomban ül az ágyán, a feldúlt Mátyást nézi hidegen.*)**

**MÁTYÁS *Beatricéhez megy, az ágyra dönti, szeretkezést kezdeményez vele, Beatrice mozdulatlanul fekszik az ágyon, kővé dermedve, mint annak idején Alberto, a nápolyi szerelme. Mátyás fölé hajol és meg akarja csókolni, a nő elfordítja a fejét, majd hosszú szünet*.**

Nem teheted, nem utasíthatsz vissza, a férjed vagyok! Én vagyok a király! Engedj magadhoz!

**BEATRICE**

Nem szeretlek. Már nem.

***Mátyás összeszedi magát, felöltözik, még egyszer végignéz Beatricén és kimegy a szobából*.**

***II. FELVONÁS***

***1.kép***

***Mátyás, Beatrice, Garai Anna, Két Testőr.***

***Ősz, végtelen, magányos este, amikor a palota ablakain befütyül a szél. Beatrice a kandalló előtt ül, könyvet olvas, hozzá bort kortyolgat, hirtelen ellankad a figyelme, leteszi a könyvet és a bort is, idegesen felpattan, járkál a szobában, megint leül, bámul bele a tűzbe, majd megáll és az őrségért kiált*.**

**BEATRICE**

Őrség! Őrség!

**(*Két Testőr megjelenik az ajtóban*.)**

**TESTŐR I.**

Királyasszony! Parancsolt!

**TESTŐR II.**

Szóljunk a konyhára, hogy készítsék elő a vacsorát?

**BEATRICE**

Nem, nem vagyok éhes. **(*szünet*)** A férjemhez akarok menni! Kísérjenek Mátyás szobájához!

***A két Testőr összenéz, mivel pontosan tudják, hogy Mátyás nincs egyedül a szobájában, de nem mernek neki ellentmondani, Beatrice előre rohan, a Testőrök utána, a palota folyosóján összemosolyognak Beatrice háta mögött, aki érzi a hátában szúró tekintetüket, hirtelen megáll és hátrafordul*.**

**BEATRICE**

Baj van? Vagy mondtam valami tréfásat?

**TESTŐR I.**

Nem, felség, semmit!

**BEATRICE** **(*türelmetlenü*l)**

Akkor menjünk!

***Mátyás szobája előtt állnak.***

**BEATRICE (*megtorpan Mátyás ajtaja előtt, szinte az ajtóra tapadva, suttogva***)

Mátyás! Kedvesem! Királyom! **(*a Testőrökhöz*)**

Hol a király?

**TESTŐR II.**

Nem tudjuk...

**BEATRICE**

Arcátlan hazugság!

(***A Testőrök az ajtó elé állnak***)

**BEATRICE**

Engedjetek be!

**TESTŐR II.**

Felség, attól tartok, hogy kényes a helyzet, kérem, ne akarja tudni.

**BEATRICE (*egészen közel megy a Testőrhöz***)

Szóval azt akarod mondani, hogy a férjem nővel van?

**TESTŐR II.**

Jobb lett volna, ha nem tudja meg!

**BEATRICE (*tombol*)**

Hogy jobb lett volna, ha nem tudom meg? Őrültnek gondolsz? Jobb lett volna, ha szépen elborozgatok magamban. Ha elkábulok, ha nem tudok semmiről? Tényleg ennyire ostobának tartasz?

**TESTŐR I.**

Nem így gondolta.

**BEATRICE**

Ne szólj semmit, te kapásból hazudtál nekem. **(*hirtelen)***Bent van a nővel? Törjétek be az ajtót.

**TESTŐR II.**

Azt nem lehet. Mátyás a király, ki is végeztethet.

**BEATRICE**

Akkor betöröm én.

**(*Beatrice dörömböl az ajtón*)**

Mátyás! Kedvesem! Királyom! Nyisd ki! Engedj be! Mátyás! Engedj be!

**(*szünetet tart a kopogásban, az ajtóra borul, sírva*)**

Mátyás! Mit művelsz?! **(*ordítva*)** Ha nem engedsz be, betöröm az ajtódat!

(***Beatrice ököllel üti az ajtót, majd lenyugszik, összeszedi magát, lenyomja a kilincset, ami enged, az ajtó nem is volt bezárva, Beatrice belép Mátyás hálószobájába. Mátyás az ágyban fekszik Garai Annával, akit Beatrice nem ismer, mindketten meztelenek, Beatrice odarohan az ágyhoz, belekapaszkodik a nő hajába és kirángatja Mátyás mellől.)***

**BEATRICE**

Porca mignotta di merda! Cosa vuoi da mio marito? Azonnal takarodj innen te ringyó! Takarodj a szobánkból, tűnj el az életünkből! Én vagyok a felesége, én vagyok a királyné!

**(*Garai Anna riadtan kapkodja magára a ruhát és kirohan a szobából, kint a Testőrök utána mennek.*)**

**BEATRICE** (***amikor kettesben marad Mátyással, hirtelen megnyugszik és elgyengül***)

Uram! **(*szemérmesen elfordul*)** Öltözz fel!

**MÁTYÁS** **(*felöltözik, Beatricéhez lép*)**

Sajnálom, őszintén… sajnálom, nem akartalak megbántani...

**BEATRICE** **(*sírással küzd*)**

Én nem vagyok neked elég jó? Ha legalább szép lenne. Csak az számít, hogy fiatal?

**MÁTYÁS**

Dehogy.

**BEATRICE**

Dehogynem. Azt hittem, összeköt minket valami.

**MÁTYÁS**

Ez a nő nem számít.

**BEATRICE**

Ilyenekre pazarolod az erődet? Én vagyok a feleséged! Engem kellene teherbe ejtened!

**MÁTYÁS**

Bezártad előttem a hálószobádat…

**BEATRICE**

Mindent teljesítettem, amire vágytál és te egyedül hagysz a vágyaimmal. Egyedül kelek, egyedül fekszem. Én vagyok a királyné és úgy élek, mint egy kutya.

**MÁTYÁS (*szorosan magához öleli Beatricét*)**

Esküszöm, nem tudtam! Azt hittem, jól szórakozol… hiszen annyian vannak körülötted… a követek, a barátaid, a művészek, Pietro. Azt hittem, jól vagy!

**BEATRICE**

Öreg vagyok. Ezért nem kellek neked.

**MÁTYÁS**

Igazából… rajtad kívül nem kell senki.

**BEATRICE**

Ne hazudj! Hiszen a saját szememmel láttam. Velem nem jó?

**MÁTYÁS**

Veled a legjobb.

**BEATRICE**

Akkor minek?

**MÁTYÁS**

Az öregség belopózott a csontjaimba…

**BEATRICE**

Nélküled semmi sem jó. Nem tudnék magamhoz engedni egy másik férfit.

**MÁTYÁS**

Akkor mégiscsak szeretsz?

**(*Beatrice hevesen megöleli Mátyást, befekszenek az ágyba, oda, ahol az előbb Mátyás a másik nővel hempergett és szerelmeskednek.*)**

1. **kép**

***A Budai Vár egy barlangjában.***

**EDELPECK BORBÁLA, CORVIN JÁNOS, RANZANO, BEATRICE**

**RANZANO**

Miért pont ide kellett jönnünk? Nyirkos a levegő és hideg. Visszhangzik minden szavunk.

**BEATRICE (*felsikolt*)**

Egy béka.

**RANZANO**

Csodálkozik? Denevérek is vannak.

**BEATRICE (*ájulás környékezi*)** Akkor menjünk innen.

**(*belép Borbála, fekete fátyolban, Corvin Jánossal*)**

**RANZANO (*elbűvöli a nő méltósága, titokzatossága*)**

Péter barát vagyok a király pár gyóntatója. **(*kezet csókol Borbálának, holott az etikett szerint Borbálának kellene kezet csókolnia a papnak*)**

**BORBÁLA (*kicsit sem jön zavarba*, *meghajol*)**

Dicsértessék.

**(*a két nő méricskéli egymást, Beatrice egyelőre nem sok mindent lát Borbálából a fátylon keresztül*)**

**BEATRICE**

Szóval maga az.

**CORVIN JÁNOS**

Anyám nem fog megfázni? Hűvös itt a levegő.

**BORBÁLA**

Nem maradok sokáig.

**BEATRICE (*Jánoshoz*)**

Azt hiszem, az lesz a legjobb, ha maga most elmegy.

**CORVIN JÁNOS (*fejet hajt*)**

Királynőm. Kint várlak, anyám, a bejáratnál. Itt hagyom a köpenyemet. **(*Borbála vállára teríti a köpenyét, ki*)**

**BEATRICE (*gúnyosan*)**

Milyen gondoskodó ez a fiú.

**BORBÁLA**A fiúk mind ilyenek. Különösen azok, akiknek nincsen apjuk.

**(*Ranzano tapintatosan a háttérbe húzódik, de mindvégig jelen marad*)**

**BEATRICE**

Mióta ismerik egymást Mátyással?

**BORBÁLA**

Tizenöt éve.

**BEATRICE**

Hosszú idő.

**BORBÁLA**

Évekig kísértem. Udvarról udvarra. Csatáról csatára. Csak hogy mellette lehessek. De aztán feladtam. A fiúnak otthon kellett. Nem nőhetett fel úgy, mint egy vándor. Iskolába adtam, tanítót fogadtam mellé.

**BEATRICE**

Mátyás elengedte a fiát?

**BORBÁLA**

Amikor magával megismerkedett és… feleségül vette. Nekem sohasem volt férjem. A sors kegyetlen játéka. **(*felhajtja a fátylát, Ranzano a háttérben felsóhajt*)**

**BEATRICE**

Nem kaphatunk meg mindent.

**(*csend*)**

Mielőtt János fogant, bizonyára nagyon szerelmes volt a férjembe… azaz akkor még a szabad Hunyadiba. Milyen volt tizenöt évvel fiatalabban?

**BORBÁLA**

Úgy lovagolt, mint egy őrült, vágtázott, szőrén ülte meg a lovat. A legvadabb csikót is betörte. Egy vitézi tornán ismerkedtünk meg. Leesett a lóról, aztán fel is pattant, mintha parafából lenne. Semmi sem ártott neki. Megöregedett… most már egy meglett ember. Akkor még egész éjszakákon át szerelmeskedtünk. Megállás nélkül, úgy becézgetett, lelkemnek, csillagomnak szólított. Gyengéd ő és erős, senkit sem ismerek, aki hozzá hasonló.

**BEATRICE**

**(*arcán fájdalom tükröződik, de hallani szeretne minden részletet*)**

Rögtön megfogant? Azonnal tudta, hogy állapotos a fiúval?

**BORBÁLA**

Egy hónapon belül teherbe estem. Nem lehetett kivédeni. Olyan vadul ölelt, mintha sohasem lett volna asszonnyal. Régóta egyedül élt. János nyáron fogant, augusztusban, azt éreztem, arra lettem figyelmes, mintha valaki jönne, egy lélek született akkor, megjelent előttem János lelke. Tudtam, hogy nem lesz könnyű élete, de akartam őt, akartam, hogy velem legyen.

**BEATRICE**

Ha tudom, hogy már van gyereke, sohasem leszek a felesége.

**BORBÁLA**

Akkor nem szereti.

**BEATRICE**

Hogy merészel?

**(*Ranzano nyugtalanul közelebb lép*)**

**RANZANO**

Ne izgassa fel magát. Maga a királynő.

**BEATRICE**

Én vagyok a gyerektelen királynő. Nyomorult. Ellopták a gyerekemet még az esküvőm előtt.

**BORBÁLA**

Mátyásnak bármennyi gyereke lehet.

**BEATRICE**

Azt akarja mondani, hogy én meddő vagyok, ezt akarta a szemembe mondani?

**BORBÁLA**

Kérem, csillapodjon.

**BEATRICE**

Elrabolta az életemet, nekem nincs életem, én nem élek. Nekem nincs egy boldog percem. Másra sem tudok gondolni, csak a gyerekre. A többi nő vajon hogyan csinálja, hogyan imádkozik, mit tesz, hogy szeret, csak teherbe esik és kész… Nekem ehhez is csoda kell.

**BORBÁLA**

Szeressen. Az segít.

**BEATRICE**

Jaj, milyen bölcs, milyen fölényes, maga lenéz engem és sajnál. Sajnálatra méltónak tart? Mondja meg. Sajnál engem? Sajnál?

**BORBÁLA *(gúnyosan)***

Hogy mernék, királynőm? **(*meghajol*)**

**BEATRICE**

Felejtse el, hogy a királynéja vagyok. Most egyik nő áll a másikkal szemben. Két nő, aki ugyanazt a férfit szeretni, csak nem ugyanabban az időben. Vagy maga még mindig szereti? Szereti ugye?

**BORBÁLA (*beleesik a csapdába*)**

Hogyne szeretném. Ő a gyerekem apja. A fiatalságom. A múltam és a jövőm. A jelen magáé.

**BEATRICE**

Szereti. Szereti? Szerelemtolvaj! Nem lehet az enyém. Sohasem is volt. Sohasem lesz. Maga erősebben szeret nálam. Erősebb, mint nő, mi sem bizonyítja jobban, mint hogy teherbe esett tőle.

**BORBÁLA**

Ez csak azt bizonyítja, hogy fiatalabb voltam. **(*amint kimondta, meg is bánta*)**

**BEATRICE (*vérszemet kap*)**

Szóval öreg vagyok, meddő és szeretetre képtelen. Áááááááá… **(*nekimegy Borbálának*)** Ki innen, kifelé, ki ebből az odúból… Ranzano segítsen, nem kapok levegőt!

**(*Ranzano szétválasztja a két nőt, különös gyengédséggel Borbálához*)**

**RANZANO**

Menjen innen, láthatja, milyen állapotban van. Vigye Jánost is, egy darabig maradjanak távol az udvartól. **(*lehajtja Borbála fátylát, Borbála el*)**

**BEATRICE (*Ranzano mellére borul és ököllel veri, hisztérikusan*)**

Pietro! Miért, miért? Miért nem maradtam Nápolyban? Miért nem hallgattam Albertóra. Egyszerű nő akarok lenni, akinek nincs semmije, egy petákja sem, csak az óriása hasa, meg a szerelme, aki csak él, csak él, sütkérezik a napon, nem gondolkodik…

**RANZANO**

Nekem is nagyon hiányzik Nápoly. Honvágyam van.

1. **kép**

***Budavári Királyi Palota, Mátyás, Corvin János, Bakócz Tamás, később Beatrice.***

**BAKÓCZ TAMÁS**

Vitéz János meghalt. Utolsó napjaiban reménytelen szomorúság vett rajta erőt, csak önhöz fohászkodott, királyom, hogy bocsásson meg.

**MÁTYÁS**

Megbocsájtanék, de most már késő.

**BAKÓCZ TAMÁS**

Jó hírrel is szolgálhatok. A pápánál ígéretet kaptam János törvényesítésére. Róma nem zárkózik el a Corvin dinasztia támogatásától.

**MÁTYÁS**

Gyámot kell találnunk János nagykorúságáig. Ha hirtelen halál visz el.

**JÁNOS**

Apám, miket beszél. Maga nem halhat meg, hiszen olyan fiatal. Itt az udvarban mindenkinek maga a példaképe.

**MÁTYÁS *(nagyon érzelmesen)***

Tudod, hogy azokat szólítja leghamarabb magához az Úr, akiket szeret. Mindenre fel kell készülnöd, János!

**JÁNOS**

Nem engedem, hogy meghaljon! **(*szokatlan a fiútól ez a heves érzelemnyilvánítás*)**

**MÁTYÁS**

**(*megöleli a fiát*)**

Te vagy az egyetlen vér a véremből.

**BAKÓCZ TAMÁS**

Egy hónapon keresztül jártam be a vatikáni kertekbe, ott sétálgattam Ince pápával, rendkívül hosszú időmbe telt, amíg sikerült meggyőznöm, hogy az Ön ereje nem veszélyezteti Európa hatalmi egyensúlyát. Sőt a török ellen szükséges, hogy maga erős legyen és örököst neveljen a Corvinok trónján. Egész mesét költöttem a Corvin nemzetségről, mintha csak egy római család lenne.

**MÁTYÁS**

Azt akarom, hogy te légy a fiam gyámja. Kell valaki, aki tanácsot ad Jánosnak. Tudom, ez az ország kicsi a mérhetetlen tehetségedhez. De innen indulva is lehetsz pápa.

**BAKÓCZ TAMÁS**

Örömmel elfogadom. **(*Corvin Jánoshoz*)** János, szeretnék második apád lenni!

**JÁNOS (*húzódozva*)**

Igen, bátyám, én is nagyon örülök. **(*maga elé morogva*)** Remélem, erre soha nem kerül sor.

**MÁTYÁS (*bort tölt három pohárba*)**

**(*Bakóczhoz*)** Esküdj meg, hogy az életed árán is megvéded a fiamat!

**BAKÓCZ TAMÁS**

Szemet szemért, fogat fogért. Esküszöm!

**(*mindhárman isznak a vörösborból*)**

**(*a három férfi néhány másodpercig elmélázik a bor fölött, ebbe a csendbe tör be Beatrice*)**

**BEATRICE (*magán kívül, Mátyáshoz fut*)**

Uram, jöjjön hamar! **(*Mátyás nyakába ugrik, megöleli és megcsókolja*)**

**MÁTYÁS** **(*félrevonul vele*)**

Drágám, megfojtasz. Éppen tárgyalunk.

**BEATRICE**

Biztos vagyok benne, hogy ezt a hírt hallani akarod. Minél előbb.

**MÁTYÁS** ***(szelíden)***

Mondd, mi olyan fontos, hogy elrángattál miatta a fiam mellől.

**BEATRICE (*nem reagál*)**

A nővérem, Eleonóra hajlandó ide küldeni a fiát, Hippolitot, hogy esztergomi érsek lehessen.

**MÁTYÁS**

Hogy mi?

**BEATRICE (*egy levelet lobogtat*)**

Itt a levele. Hippolit, emlékszel rá, ajándékot is küldtünk a születésekor.

**MÁTYÁS**

Nem is olyan régen. Hány éves a gyerek?

**BEATRICE**

Hat. Eleonóra hozzájárult, hogy nálunk éljen, amíg előkészítjük az érseki tisztre.

**MÁTYÁS**

Egy hat éves gyereket akarnál érseknek? Neked elment az eszed! Most éppen János törvényesítéséről tárgyalok, a pillanat nem a legmegfelelőbb, sőt mondhatnám, a legrosszabbkor törtél rám. Ha legközelebb rohamod lesz, beszéld meg Ranzanóval, ő majd megszűri, mi az, amit elmondhatsz nekem. Most mennem kell.

**BEATRICE**

De ő az unokaöcsém. Egy gyerek. Itt lenne velem. A családomból.

**MÁTYÁS (*határozottan kitessékeli*)**

Menj! Alkalomadtán beszélünk róla. De ilyen őrültséget nem bír el ez az ország.

**(*Beatrice ki, Mátyás visszamegy Bakóczékhoz*)**

**BAKÓCZ TAMÁS**

Mi történt? Beatrice beteg talán?

**MÁTYÁS**

Nem, semmi baja, kivéve, hogy nem tudja, mihez kezdjen magával. Nem is csodálom… de hát mit tehetnék, valamit majd kitalálok, hogyan segíthetne nekem. Feladatra van szüksége.

**BAKÓCZ TAMÁS**

Szervezzen udvari színtársulatot, zenekart, a nőknek a művészet való, semmi érzékük a politikához.

**MÁTYÁS**

Aztán ki írja a színdarabokat? Vitéz János és szegény Janusom is a sírban.

**BAKÓCZ TAMÁS**

Nem kizárt, hogy a magyar Plautus itt rejtőzik valahol Budán.

**MÁTYÁS**

Megfontolom a tanácsát, Tamás! Ami János örökösödését illeti, a pápa mivel biztat minket, írásba adja, hogy áldása rajtunk?

**BAKÓCZ TAMÁS**

Ezt még nem sikerült elérnem. De a jövő hónapban ismét Rómába utazom, és nem jövök vissza, míg kezemben nincs a pápa írásos beleegyezése.

**MÁTYÁS**

Siessen, Tamás, amíg nem késő.

**JÁNOS**

Apám, már megint ilyen pesszimista, miért kellene sietnie, még sok év áll maga előtt. Azt akarom, hogy nyolcvan évet éljen, én legszívesebben sohasem lennék király…

**MÁTYÁS**

Király leszel…

**5. kép**

***Mátyás és Beatrice, Beatrice lakosztályában, Budai Királyi Palota, Beatrice az ágyán fekszik, olyan kicsire összehúzza magát, hogy alig látszik ki a hatalmas ágyból.***

**MÁTYÁS (*odamegy Beatricéhez, leül mellé az ágyra, megsimogatja az arcát*)**

**BEATRICE**

Neked itt a fiad. Nekem is kell egy gyerek. Hippolit még csak hat éves, én nevelhetem fel, én alakíthatom a jellemét, a húgom fia, hozzám tartozik. Szükségem van egy emberre, aki csak hozzám tartozik.

**MÁTYÁS**

Én tartozom hozzád, én vagyok a férjed.

**BEATRICE**

Nem. Neked ott van János. Most már ő a fontosabb. **(*sír*)** Érzem, én ezt pontosan érzem. Senki sincs, akinek az életében én lennék a legfontosabb. Senki. **(*zokog*)**

**MÁTYÁS**

Hogy mondhatsz ilyet… drágám, szeretlek, tudod, hogy csak téged szeretlek.

**BEATRICE**

Azért kellett lerángatnom rólad egy másik nőt…

**MÁTYÁS**

Beatrice! Bocsáss meg! Nem sok nő van, aki ezt kibírta volna, velem, ezzel az országgal, ezekkel a hiénákkal.

**BEATRICE**

Túl nehéz.

**MÁTYÁS**

Amikor tizenöt éves voltam és én lettem a király, csak játszottam, könnyeden vettem az egészet, de most, mintha rám zuhanna az egész életem, minden, érzem a súlyát a nyakamon, a vállamon, a térdemben…

**BEATRICE**

Kérlek, hadd hozzam ide a húgom gyerekét. Kell nekem egy gyerek, egy kicsike.

**MÁTYÁS**

Hozd ide, de miért kell esztergomi érseknek lennie. Ezt a pozíciót már odaígértem Bakócznak. Ő a legfontosabb emberem. Valamit adnom kell neki, hogy mellém álljon. Ha őt is elvesztem, senki nincs az országban, aki támogat. Egyedül maradok. A rendek mind elfordultam tőlem. Nem akarnak adót fizetni. Bakócz az egyetlen, aki meg tudja győzni őket, hogy kell az adó.

**BEATRICE**

Mind a ketten feláldozzuk az életünket ezért az országért és mit kapunk cserébe. Gyűlöletet. A nép gyűlöl. Téged is, engem még annál is jobban.

**MÁTYÁS**

Nem gyűlölnek!

**BEATRICE**

Vak vagy! Az a legrosszabb, hogy nem tudok neked segíteni, nagyon szeretnék… Szétrobbanok, hogy megadjam… amire a legjobban vágysz. De nem tudom.

**MÁTYÁS**

Téged választottalak. Ezerszer is csak téged választanálak.

**BEATRICE**

Hadd hozzam ide a gyereket. Eleonóra csak úgy adja ide, ha valamit kap is cserébe. Mivel fogjam meg? Hogy itt jobb a levegő? Ez nem elég. Neki ott a tenger, a hegyek, arany, udvari élet, minden. Adnom kell valamit, hogy magamhoz kössem. Ha esztergomi érsek lesz, azzal egy életre magunkhoz tudom láncolni.

**MÁTYÁS**

De akkor mit adok Bakócznak?

**BEATRICE**

Találj ki valami mást.

**MÁTYÁS**

Átgondolom. **(*Beatrice ölébe fúrja a fejét*)** Átkozott élet, soha nem tehetem, amit szeretnék…

**6.kép**

***Budavári Királyi Palota, ebédlőterem, Bakócz Tamás, Ranzano, Szilágyi Erzsébet.***

***Szilágyi Erzsébet az asztalfőnél ül, rettentően megöregedett, nagyon lassan mozog, szoborszerű alakja tekintélyt sugároz.***

**SZILÁGYI ERZSÉBET *(Bakóczhoz)***

Gondolja, hogy képes vagyok még hatni a fiamra?

**BAKÓCZ TAMÁS**

Nagyon kérem, próbálja meg, Erzsébet, egész életemben Mátyásnak dolgoztam. Hűséges szolgája voltam.

**SZILÁGYI ERZSÉBET**

Tamás… ne essen túlzásokba. Fél életét Rómában töltötte. Pápa akar lenni. Azt hiszi, nem tudom.

**BAKÓCZ TAMÁS**

Nem akarok én elszakadni ettől az országtól. Nem is tudnék, láttam felnőni Mátyást. Láttam, hogy lett belőle férfi és király. Uram atyám, hogy csinálhat bohócot magától. Teljesen elvette az eszét az a nő. Egy hat éves gyereket nevezni ki érseknek, az egész arisztokrácia és a főpapság, mindenki rajta fog nevetni. Bukott király lesz.

**SZILÁGYI ERZSÉBET**

Ennél nagyobb botrányokat is túlélt a fiam. Ebbe még nem fog belebukni.

**BAKÓCZ TAMÁS**

Maga szerint én nem lennék sokkal alkalmasabb esztergomi érseknek? Egész életemben erre készültem.

**RANZANO**

Ebben az országban az utolsó, ami számít, hogy ki mire alkalmas. Magának még nem tűnt fel?

**BAKÓCZ TAMÁS**

Hallgasson vén naplopó. Túl jól érzi magát nálunk. Nápolyban nyelte az éhkoppot. Egész életében paradicsomot zabált volna, meg azt a zöld gezemicét, hogy is hívják?

**RANZANO**

Bazsalikom.

**BAKÓCZ TAMÁS**

Az. Itt pedig mindene megvan és rosszabbnál rossz tanácsokkal tömi tele Beatrice fejét.

**RANZANO**

Mintha lehetne neki bármit is tanácsolni. Csak a saját feje után megy. Kell neki valaki, akibe kapaszkodhat. Ezen én sem tudok változtatni.

**BAKÓCZ TAMÁS**

Maga az egyetlen, akire hallgat.

**RANZANO**

Gyereket én sem tudok varázsolni. Ő pedig ezt akarja, ide akarja varázsolni a nővére gyerekét és vele az elveszett otthont.

**BAKÓCZ TAMÁS**

De miért kell érseknek kinevezni ezt a kisfiút. Borzalmas. A Vatikánban mindenki rajtam fogja köszörülni a nyelvét. Nem tudtam megakadályozni, hogy az országot ilyen helyzetbe hozzam.

**SZILÁGYI ERZSÉBET**

A Vatikán nem foglalkozik velünk, csak addig kellettünk, amíg a törökök miatt Itália határait veszélyben érezték. Kis pont vagyunk, Tamás.

**BAKÓCZ TAMÁS**

Nagyon kérem, Erzsébet, beszéljen vele.

**SZILÁGYI ERZSÉBET**

A fiam azt sem tudja, hogy itt vagyok. Azt sem tudom, hogy örülne –e nekem…

**BAKÓCZ TAMÁS**

Persze, hogy örülne, mindennap emlegeti…

**SZILÁGYI ERZSÉBET**

Ne hízelegjen. Megígérem, hogy beszélek Mátyással. De tudja, mit mondok, nem sokat számít a latban, sem Vatikánban, sem itthon, hogy ki az esztergomi érsek. Amíg erős király van, nem. Hogy mi lesz az országból Mátyás halála után… Darabokra hullik. Örök vesztes lesz Európában.

**RANZANO**

Erzsébet, még engem is sikerül elkedvetlenítenie ezzel a kasszandrai jóslattal.

**SZILÁGYI ERZSÉBET**

Milyen nagyszerű álmai voltak a Corvin dinasztiáról. Egy erős közép-európai birodalomról. Soha többet nem lesz ilyen erős magyar királyság. Soha. Érzem a csontjaimban, mint a halált. **(*kis szünet, azt látjuk, hogy Erzsébet ráncos arcán lassan folynak a könnyek, összeszorított foggal beszél tovább*)** Miért ilyen szerencsétlen ez a fiú? Miért? Hány és hány gyereke lehetett volna, de rosszul választott, mindig rosszul választott feleséget. Szerencsétlenül. Mindkét gyerekem bivaly erős volt, de szerencsétlenek. Lászlót alig tudtam lekötözni, mikor kamaszodott, már tizenkét éves korában kiugrált az ablakon a lányok után. Neki biztos huszonöt gyereke születik… ha életben marad… Mátyás… okosabb, rafináltabb volt mindenben. Ő tanította a bátyját matematikára, földrajzra. Az első menyasszonya, Cillei Erzsébet meghalt, az első törvényes gyereke meghalt, ki gondolt rá akkor, húsz évesen, hogy soha több törvényes gyereke nem születik. Ezt az egyet nem adta meg neki Isten. Maguk papok, mind a ketten, mondják meg, miért, miért? Ez a legnagyobb baj az országnak is, nekem is és magának is Tamás. Ha Beatrice gyerekeket szül, maga már százszor érsek lenne. Miért nem kapta meg a fiam ezt az egyet, amit a legjobban akart?

**RANZANO**

Amit Isten meg akar adni, azt megadja, amit nem akar megadni, azt nem adja meg. Bárhogy is faggatjuk, bárhogy kérleljük. Mátyás király lett, talán az ő sorsában már ez is különleges kegyelem. Adjon hálát érte.

**SZILÁGYI ERZSÉBET (*elnémul, merev arccal néz maga elé*)**

**BAKÓCZ TAMÁS**

Erzsébet! Segítsen! Egyedül magára hallgat a király!

**SZILÁGYI ERZSÉBET (*megsimogatja Bakócz arcát*)**

Magának is kellett volna egy anya.

**BAKÓCZ TAMÁS**

**L*ehajtja a fejét, meghajol Erzsébet előtt, kezet csókol neki, Ranzano és Bakócz kimennek. Erzsébet egyedül marad, amikor a két pap kiment, látjuk, hogy vállát zokogás rázza*.**

**7.kép**

***Visegrádi Palota belső termei, kerengői és udvara, Szilágyi Erzsébet halotti tora.***

**MÁTYÁS, CORVIN JÁNOS, BEATRICE, RANZANO, BAKÓCZ TAMÁS**

***Mátyás a lakószobájában ül az ágyon, egy falovacskát szorongat a kezében***

**MÁTYÁS (*maga elé motyogva*)**

Anyám faragta nekem ezt a lovacskát. Hogy szeretett velünk játszani. Ha a porban csúszkáltunk, utánunk jött, minden csínyünkben részt vett. Magának köszönhettük, hogy vasgyúrók lettünk, vasgyúrók, mind a ketten. De minek? Mi lett belőlem? Mi lett gyerekből, a kamaszból, akinek annyi vágya volt. Megöregedett. Öregember vagyok, akinek már csak a temetőben vannak szerettei. **(*játszik a lovacskával, mint egy kisfiú*)** Milyen gyönyörű Hunyadvár, miért is nem éltem ott, reggel a pára a havasok felett… minden tiszta, minden titokzatos…

**BEATRICE (*meghallja a folyosóról, hogy Mátyás beszél, megáll az ajtóban, majd Mátyáshoz lép, leül mellé az ágyra, hallgatja az összefüggéstelen beszédet, az emlék töredékeket*)**

Mindjárt kezdődik a vacsora. Éhes vagy?

**MÁTYÁS (*felnéz, egy darabig némán bámulja Beatricét, majd megint lehajtja a fejét és folytatja a lovacskázást*)**

**BEATRICE**

A fiad egész este hiányolt. Beszélhetnél vele.

**MÁTYÁS (*fel sem néz, most már csak dünnyög, szavak nélkül*)**

**BEATRICE**

***Utolsó kísérletet tesz, hogy Mátyást lehívja vacsorázni, megsimogatja férje arcát, Mátyás elhúzódik.***

Értem, akkor nélküled kezdjük el. **(*kimegy*)**

**MÁTYÁS *visszafekszik agy ágyra és magához szorítja a lovacskát.***

***Beatrice lerohan a lépcsőn, visszamegy az ebédlő terembe, s Bakóczhoz lép.***

**BEATRICE**

Magának kell néhány szót szólnia, mert Mátyás nem fog lejönni.

**BAKÓCZ TAMÁS**

Nem tudta rávenni?

**BEATRICE**

Nem szeretném, ha ilyen állapotban látnák. Hagyjuk magára. Gyászol. Nyissa meg a vacsorát, később felviszek neki a sültből. **(*odamegy Corvin Jánoshoz és Ranzanóhoz, leülteti őket az asztalhoz)***

**BAKÓCZ TAMÁS**

Erzsébet nagyasszony két rendkívüli fiút adott ennek az országnak az ő szeretetének köszönhetjük, mely mindennél hatalmasabb, hogy az egyikükből király lett. **(*elcsuklik a hangja*)** Az ő szeretete nélkül mindannyian szegényebbek lettünk, hiszen nem fog már melegíteni bennünket. Nekünk kell továbbadni ezt a szeretetet és megpróbálni méltónak lenni, ahhoz az erőhöz, bátorsághoz, kedvességhez és szelídséghez, ami ezt a rendkívüli asszonyt jellemezte. Imádkozzunk a mi urunk Jézus Krisztus színe előtt.

**A *jelenlévők némán imádkoznak, keresztet vetnek, majd szintén némán enni kezdenek, csak a kanalak koccanását lehet hallani*. *Beatrice áll fel először.***

**BEATRICE**

A gyászmise holnap délben lesz.

**CORVIN JÁNOS (*feláll*)**

Felmegyek apámhoz.

**BEATRICE**

Ne zavard, lehet, hogy elaludt.

**CORVIN JÁNOS**

Azért megnézem.

**BEATRICE**

Ahogy akarod. **(*Bakóczhoz fordul*)** Tamás, egyen a sültből, máskor olyan jó étvágya van.

**BAKÓCZ TAMÁS**

Most nem megy. Valami szorongatja a torkomat. Bárcsak ilyen anyám lett volna. Ne haragudjon, azt hiszem, én is felmegyek a szobámba lepihenni.

**BEATRICE**

Mindnyájan itt hagynak?

**RANZANO**

Én mindig magával vagyok…

***BAKÓCZ meghajol Beatrice előtt és elmegy*. *Beatrice sóhajt, csipeget néhány falatot a sültekből, majd elkezd rendet tenni az asztalon.***

**BEATRICE**

A férjem magában beszél.

**RANZANO**

Szokjon hozzá, hogy egy ideig nem számíthat rá. Egyedül kell irányítania az udvart.

**BEATRICE**

Hippolit egy hét múlva itt lesz. Erzsébet halála miatt késlelkedik.

**RANZANO**

Akkor lesz mivel elfoglalnia magát.

**BEATRICE**

Hogy viszonyuljak Jánoshoz? Most még közelebb kerül Mátyáshoz. Azt érzem, szövetkeznek ellenem.

**RANZANO**

Maga pedig szövetkezzen Hippolittal.

**BEATRICE (*a fejét csóválja*)**

Sehogy sem jó ez így. **(*hirtelen élénkséggel*)** Kijön velem sétálni a kertbe? Gyönyörű este van. Még nincs kedvem lefeküdni. ***Beatrice kimegy az erkélyre, Ranzano követi*** Ha innen lenézek a Dunára, az arcon beletartom a szélbe, úgy érzem, mintha újra Nápolyban lennék. Bár más a szél szaga. Hidegebb van és ez a sötét… A sötét a legrosszabb, a csend, nincsenek az utcán emberek, nem kurjongatnak az árusok. A kikötőben nem zörögnek kötelek…

**RANZANO (*nevet*)**

Azaz minden más.

**BEATRICE**

Nem is Nápoly hiányzik. Hanem, hogy már nem vagyok fiatal… akit mindenki irigyel és csodál, aki előtt minden lehetőség nyitva áll…

**RANZANO**

Utazzon. Ha megérkezik Hippolit, hordozza végig az országon. Mutasson meg neki mindent, amit szeret.

**BEATRICE**

Pietro, maga vonzónak tart engem?

**RANZANO**

Beatrice, ne engem kérdezzen, hanem a férjét!

**BEATRICE (*elszántan*)**

De tetszem magának, mint nő?

**RANZANO (*nem válaszol, csak nézi Beatricét*)**

**BEATRICE**

Melletted felszabadult vagyok és nyugodt, ezt az érzést Mátyás mellett sohasem érzetem. Vele mindennek tétje van. Igyál még egy pohár bort. **(*az erkélyről előkerül egy üveg bor, Beatrice tölt Ranzanónak*)** Nem válaszoltál.

***Beatrice hirtelen elhatározással megcsókolja Ranzanót, a férfi viszonozza a csókot, ami egyre szenvedélyesebbé válik, Beatrice belekapaszkodik Ranzanóba és az erkélyről a hálószobája felé vonszolja*.**

**RANZANO**

Nem! Nem! Ezt nem lehet! Mátyás akár ki is végeztethet!

**BEATRICE**

De én szeretném, Pietro. Semmit sem tehetünk meg, ami jó?

***Ranzano némán nemet int, még egyszer hevesen megcsókolja Beatricét, majd sietve távozik.***

**BEATRICE**

Pietro, ne hagyj itt, ne hagyj egyedül! Te vagy az egyetlen, aki ismer, aki tudja, ki vagyok. ***Ranzano után fut a szobába, majd egyedül jön vissza, újabb pohár bort tölt* *az erkélyen*.** Vaksötét van itt. **(*iszik*)**

**8.kép**

**Vadászles, MÁTYÁS, CORVIN JÁNOS, vadásznak a Buda környéki erdőkben.**

**MÁTYÁS**

Íjjal is meg kell tanulnod lőni.

**JÁNOS**

Az olyan félelmetes.

**MÁTYÁS**

Az íj félelmetesebb, mint a puska?

**JÁNOS**

Nekem igen.

**MÁTYÁS (*János kezébe adja az íjat*)**

Koncentrálni kell, de nem erősen, inkább csak meg kell határoznod a célt, aztán elengedni, ne szorítsd nagyon az íjat, célozz és aztán engedd el a lövést. **(*beállítja az íjat János kezében*)** Így. Most jó.

**JÁNOS**

Ehhez rengeteg idő kell, amíg célzok, háromszor megölnek.

**MÁTYÁS**

Igen, az íj akkor jó, amikor fedezékben vagyunk, amikor biztosan tudjuk, hogy az ellenség nem lát meg bennünket. Futó célpontnál, semmire sem megyünk vele. Akkor puska kell. **(*Mátyás leteszi az íjat, felkapja a puskát és egy lent futó apróvadra céloz, puskalövés eldördül.*)** Így. Most próbáld meg.

**JÁNOS (*céloz a puskával egy lent futó apróvadra*)**

Talált, talált, apám, sikerült!

**MÁTYÁS (*meglapogatja a vállát*)**

Büszke vagyok rád! A következőt íjjal próbáld meg eltalálni.

**JÁNOS**

De azt mondta, futó célpontra nem lövünk íjjal.

**MÁTYÁS**

Ahogy a lovaglásban eggyé válsz a lovaddal, úgy kell eggyé válnod az íjjal is. Addig kell gyakorolnod, amíg azt nem érzed, tiéd a ló, azt tehetsz vele, amit akarsz, arra visz, amerre kéred, olyan gyorsan, ahogy akarod, bízol benne, tudod, hogy nem bokrosodik meg, nem dob le, nem hagy cserben.

**JÁNOS**

Hacsak le nem lövik.

**MÁTYÁS (*nevet*)**

Hány lovat sirattam meg.

**JÁNOS**

Mikor indulunk Bécsbe?

**MÁTYÁS**

Jövő héten. Frigyes királynak is bemutatlak. Ott töltjük a húsvétot. Gyönyörű a város, tetszeni fog neked.

**JÁNOS**

Szebb, mint Buda?

**MÁTYÁS**

Nem, de világiasabb.

**JÁNOS**

Az mit jelent?

**MÁTYÁS**

Majd meglátod.

**JÁNOS**

Anyámat magammal hozhatom?

**MÁTYÁS**

Most nem. Talán legközelebb. **(*szünet*)**

**JÁNOS (*bólint*)**

Miért nem anyámat vette feleségül? Eszébe sem jutott, hogy elvegye?

**MÁTYÁS**

Ha elveszem, le kell mondanom a trónról. Nem hagyhattam cserben az országot, amit elkezdtem, be kellett fejeznem. Most már egészen más a helyzet. Ha sikerül megegyeznem Frigyessel, akár le is mondhatok. Átengedem a trónt neked. Te leszel a király.

**JÁNOS**

Fogok tudni uralkodni?

**MÁTYÁS**

Jó király leszel. **(*megöleli a fiát*)**

**JÁNOS**

Akkor elveszi anyámat?

**MÁTYÁS**

Késő. Most már nem válhatok el.

**JÁNOS (*szomorúan*)**

Akkor nem is éri meg királynak lennem.

**MÁTYÁS**

Szolgálnod kell ezt az országot!

**JÁNOS**

Minek? Hogy boldogtalan legyek, mint maga? Ahhoz megszállottnak kell lenni.

**MÁTYÁS (*zavarban*)**

Itt ez a nehéz számszeríj, emeld fel, most ezen is megtanítalak lőni. Ha sikerül könnyedén forgatnod, mint a puskát, nyert ügyed van, senki sem fog legyőzni.

***János kezébe veszi a számszeríjat, Mátyás szakértő mozdulatokkal igazgatja el e kezében, az első nyilat együtt lövik ki*.**

**9. kép**

***Mátyás hálószobája, nehéz baldachinos ágy, Mátyás még nem alszik egy földgömb előtt áll, azt nézi elbűvölten, önt magának egy pohár bort lassan elkortyolgatja és elalszik, amint elhelyezkedik a nehéz párnák között, újabb, eddig még nem látott álomalak látogatja meg, a feltételezett nagyapa, Luxemburgi Zsigmond személyében. Zsigmond nyugodt és méltóságteljes, fel-le járkál a szobában, nézi az alvó Mátyást és a fejét csóválja.***

***Leül az ágya szélére, mint egy igazi nagypapa, aki tanácsokat ad.***

**ZSIGMOND**

Nem szabad feladnod, fiam, egyszerűen nem szabad, ragaszkodni kell a hatalomhoz, foggal-körömmel, hiszen ez az egyetlen, ami megkülönböztet minket a közönséges halandóktól.

**MÁTYÁS** (*álmában válaszol*)

Ki mondja?

**ZSIGMOND**

A nagyapád…

**MÁTYÁS**

Ahha, a feltételezett nagyapám… szerinted én nem vagyok közönséges halandó?

**ZSIGMOND**

Nem, király vagy és ez nagy különbség, élned kell az előjogaiddal. Úgy kell forognod a világban, hogy kivívd az előjogokat, a tisztelet másodrendű kérdés. El kell bánnod ezzel a Frigyessel, aki már régóta feni a fogát a trónodra.

MÁTYÁS

Hogyan? Jobbak a kapcsolatai.

**ZSIGMOND**

Szóbeszéd. Semmivel sem jobbak, mint neked. Nem Bécset kell bevenned, mert azzal nem érsz el semmit. A szerződést kellene valahogy eltüntetned. Lopasd el és tüntesd el, mintha sosem létezett volna.

**MÁTYÁS**

Ez nem vallana rám.

**ZSIGMOND**

Mindannyian teszünk néha olyat, ami nem vall ránk, a szükség törvényt bont. Hányszor voltam ilyen helyzetben, elfogtak, bebörtönöztek, majdnem megöltek és mégis kimenekültem. Csak beszéltem és beszéltem, valahogy mindig elértem a célomat.

**MÁTYÁS**

Engem más fából faragtak, a büszkeségem nem enged megtenni bizonyos dolgokat.

**ZSIGMOND**

Ezért jöttem el hozzád, több rugalmasság kell, nem vagy elég öreg, ahhoz, hogy zsémbes öregemberként dönts. Semmisítsd meg a szerződést és menj haza, nyertes helyzetbe kerülsz. Csak erre törekedj, ne a hangos győzelemre. A házasságaim nekem sem sikerültek, nem született fiam, vagyis egy, aki meghalt, lányom viszont rengeteg. Dinasztiát nem alapítottam, de neked sikerülhet. Törekedj rá, minden áron.

***Zsigmond eltűnik a semmiben, Mátyás lassan felébred***

**10. kép**

**A bécsi udvarban párhuzamosan látunk két helyszínt, Frigyes és Mátyás szobáját, mindkét uralkodó Garai Annától kér segítséget.**

**Garai Anna, Mátyás**

**GARAI ANNA**

Miért hívatott ide? Nem gondoltam, hogy viszontlátom, azok után, ahogy legutóbb elváltunk.

**MÁTYÁS**

Tudod, hogy szeretlek, a szükség kényszerített. Tovább kellet lépnem, a múltat magam mögött hagyva.

**GARAI ANNA**

Szóval most szeret, évekig felém sem nézett.

**MÁTYÁS**

De gondoltam rád, minden éjszakán, izzadva, kiszáradt torokkal…

**GARAI ANNA**

Ezt higgyem is el?

**MÁTYÁS (*látva, hogy nem tudja megtörni a nő hidegségét, átvált magázódásra*)**

Azt hisz el, amit akar. De így igaz. Sohasem tudtalak kiverni a fejemből, bármennyire igyekeztem, te mindig ott vagy a gondolataimban.

**GARAI ANNA**

Azért hívatott, hogy ezt elmondja.

**MÁTYÁS**

Kérni szeretnék valamit.

**GARAI ANNA**

Hallgatom.

**MÁTYÁS**

Maga jó viszonyt ápol Frigyessel, de úgy tudom, még mindig szívén viseli az országunk sorsát. Meg kellene semmisíteni egy fiatalkori botlásomat, azt a bécsújhelyi szerződést, amiben Frigyesnek ajánlom a trónomat és országomat, abban az esetben, ha nincs fiúörökösöm. Húsz évesen írtam alá. Bolond voltam. Maga sem akarja, hogy a gyerekei németül beszéljenek, az unokái pedig ne is emlékezzenek arra, hogy volt egyszer egy Magyarország.

**GARAI ANNA**

Lopjak el egy szerződést? Azt gondolja, hogy ezzel megsemmisül?

**MÁTYÁS**

Jogilag igen.

**GARAI ANNA**

Nem a jog írja a történelmet. Nem vall magára ez a lépés.

**MÁTYÁS** (*nyel egyet*)

Lehet, de van olyan helyzet, amikor ki kell bújni a bőrünkből.

**GARAI ANNA**

Rendben. Meglátom, mit tehetek.

***Mátyás megpróbálja megcsókolni Annát, de a nő félrefordítja a fejét, a csók sután félresiklik.***

**Frigyes szobája a császári palotában**. **Frigyes, Garai Anna.**

**GARAI ANNA**

Mátyás fizikai állapota napról napra romlik.

**FRIGYES**

Magam is ezt gyanítottam. Beszéltem a csillagászommal, aki megnézte Mátyás horoszkópját. Nos, nem jósolt neki hosszú életet. Pár hónapja lehet hátra.

**GARAI ANNA**

**(*elsápad*)**

Csak pár hónap? Ilyen rövid idő…

**FRIGYES**

Nem hiányzik ez a fegyveres konfliktus. Megszállja Bécset a csapataival. Anna, **(*közelebb megy a nőhöz és a nyakába búgja*)** fontos feladata lenne. Bízom magában. **(*benyúl egy fiókba*)** Itt van ez az üvegcse, gyorsan hat. Nem fog szenvedni és lerövidíti azt a pár hónapos haláltusát. Katonaembernek jobb így, higgye el. Megteszi nekem?

**GARAI ANNA**

Számoljak le a múltammal? Írjam le Mátyást idő előtt? Nyúljak bele a történelem menetébe?

**FRIGYES**

**(*magához húzza Annát*, *miközben benyúl a dekoltázsába, a kezébe csúsztatja az üvegcsét a méreggel*)**

Egyértelműen. Látja, milyen nagy formátumú nő lett. Én sokkal jobb jövőt szántam magának!

**11. kép**

***Bécs, Burg, hálószoba, BEATRICE, MÁTYÁS, majd CORVIN JÁNOS, BAKÓCZ TAMÁS és RANZANO. Megérkezik Mátyás, rendkívül feszült****.*

**MÁTYÁS**

Nem jöttél el a húsvéti misére, kerestelek.

**BEATRICE**

Sikerült Frigyessel tárgyalnod?

**MÁTYÁS (*nemet int*)**

Nagyon ravasz. Bujkál előlem.

**BEATRICE**

Sajnálom.

**MÁTYÁS**

Lent meg van terítve, de hol a vacsora?

**BEATRICE *(közönyösen)***

Még nincs kész.

**MÁTYÁS**

Este kilenc óra van!

**BEATRICE (*közönyösen*)**

Ennyire éhes vagy? Megsürgetem.

**MÁTYÁS**

Egész nap koplaltam.

**BEATRICE**

A személyzet egy szavamat sem érti.

**MÁTYÁS**

Hozass valamit ennem!

**BEATRICE (*közönyösen*)**

Itt van ez a füge. Szereted. **(*kis tálkában átnyújtja a fügét*)**

**MÁTYÁS**

Füge? **(*leül és eszegeti a fügét*)** Minek kellett Bécsbe jönnöm? Frigyes napok óta szóba sem áll velem. A fiam törvényesítésébe nem fog belemenni. Semmi értelme.

**BEATRICE**

Hozatok kenyeret.

**MÁTYÁS**

Holnap hazamegyünk. Nem akarok tovább itt maradni.

**BEATRICE**

Én sem érzem jól magam.

**MÁTYÁS (*leül az ágyra Beatrice mellé*)**

Veled akarok lenni.

**BEATRICE (*megcsókolja, ölelkezni kezdenek*)**

**MÁTYÁS (*hirtelen abbahagyja, Beatricére néz, majd lassan lefekszik az ágyba, halkan feljajdul*)**

**BEATRICE**

Mi történt?

**MÁTYÁS**

Nem tudom. Valami furcsa.

**BEATRICE**

Biztos a gyomrod.

**MÁTYÁS**

Honnan volt a füge?

**BEATRICE**

Frigyes küldette.

**MÁTYÁS (*jajgat*)**

Hívj orvost!

**BEATRICE (*odamegy az ajtóhoz,* *megáll, kinyitja, kiszól, először suttogva, majd egyre hangosabban kiabálva*)**

Ranzano, Ranzano! Azonnal hívjon orvost, Mátyás rosszul van! ***(vissza a férjéhez)*** Mit érzel?

**MÁTYÁS**

Minden elzsibbadt és sötét, nem mozog a karom.

**BEATRICE**

Ez borzalmas. Mit csináljak?

**MÁTYÁS**

Add ide a kezed! Szeretsz?

**BEATRICE**

Szeretlek.

**MÁTYÁS**

Te mérgeztél meg. Megmérgezted azt a fügét.

**BEATRICE** ***(nemet int)***

Azt hiszed, gyilkos vagyok?

**MÁTYÁS**

Aki egyszer öl, megteszi másodszor is. A szeretődet is megölted…

**BEATRICE**

Te tudtad? Anyád elmondta?

**MÁTYÁS**

Nem anyám mondta el, hanem a kémjeim. Tudtam, mielőtt elvettelek volna.

**BEATRICE**

Mégis elvettél.

**MÁTYÁS (*hosszú szünet után*)**

Tévedtem.

**BEATRICE**

Ne mondd ezt, én nem vagyok gyilkos. Baleset volt. Szerencsétlenség…

***Corvin János, Bakócz Tamás és Ranzano bejönnek.***

**MÁTYÁS (*zihál*va)**

Hol az orvos?

**RANZANO**

Elküldtem érte, uram, mindjárt itt lesz!

**CORVIN JÁNOS (*odafut az apjához és megöleli*)**

Apa! Ne halj meg, nem hagyhatsz itt ezek között a vadak között!

**MÁTYÁS**

Adjanak egy pohár vizet! ***Ranzano megitatja Mátyást.*** Tamás, magára bízom a fiamat. Kérem, juttassa trónra. Mást nem akarok, csak ezt az egyet. És kívánom, legyen pápa.

**BEATRICE**

Mátyás, nem vagyok gyilkos, nem hiheted!

**MÁTYÁS (*fejét csóválja*)**

Semmi sem számít most már! Gyorsan hat a mérged. Legalább nem szenvedek. Gyere ide! **(*suttogva*)** Megbocsájtok. A szerelmünk rég meghalt. Légy boldog, ha tudsz, nélkülem…

**(*meghal*)**

**CORVIN JÁNOS (*zokog*)**

Apám, ennyire hirtelen, de hát mit történt vele, nem is értem, még ide sem ért az orvos.

**RANZANO (*odalép Mátyáshoz, megvizsgálja*)**

Uram teremtőm. Bevégeztetett. Késő.

**BEATRICE (*zokog*)**

Mi lesz velem? Most mi lesz?

**CORVIN JÁNOS**

Csak magára gondol?

**BAKÓCZ TAMÁS (*odalép Beatricéhez*)**

El tudom intézni, hogy a cseh király, Ulászló, feleségül vegye.

**BEATRICE**

Mit merészel? Semmi sem kell már nekem! Semmi. Hagyjanak magamra a férjemmel!

**CORVIN JÁNOS**

Én nem megyek.

**BEATRICE (*magához öleli a fiút*)**

Maradj! Itt maradunk vele, ameddig lehet.

**(*Beatrice és János Mátyás holttestére borulnak*)**

**12. kép**

**HUNYADI JÁNOS, II. ANDRÁS, SZILÁGYI ERZSÉBET ÁRNYA, MÁTYÁS az Árnyak Birodalmának kapujában**

**SZILÁGYI ERZSÉBET**

Menj vissza, Mátyás, menj vissza! Túl keveset éltél. Nem hagyhatod ott a fiadat!

**HUNYADI JÁNOS**

Mi lesz az országgal nélküled? Uralkodnod kell!

**MÁTYÁS**

Uralkodnom? Erőlködnöm…

**ANDRÁS**

Én értelek. Nem vagy már szerelmes. Elmúlt a szerelmed...

**MÁTYÁS**

Beatrice. Ő olyan tökéletes. De tönkrement mellettem.

**ANDRÁS**

Szabad akarsz lenni. Tökéletesen szabad.

**MÁTYÁS**

Szabad akarok lenni. Semmi sem köt már a Földhöz. Nem akarok semmit. Nem vagyok boldog. Sem boldogtalan. Csak szabad.

**SZILÁGYI ERZSÉBET**

Mi lesz az országgal nélküled?

**MÁTYÁS**

Nem tudom, de akkor sem megyek vissza, nem, egyedül harcoltam. Csodát én sem tudok tenni, pedig megpróbáltam…

**SZILÁGYI ERZSÉBET**

Mátyás, kisfiam. Élj, nem adhatod fel, még élj!

**MÁTYÁS**

Nem akarok anya, így nem!

**HUNYADI JÁNOS**

Fiam. Boldogabb életet szántam neked.

**MÁTYÁS**

Szabad vagyok. Most szabad.

***Mátyás Andráshoz lép, fehér fény világítja meg őket, belelépnek a fénybe, ami elnyeli mindkettejük alakját. Hunyadi János és Szilágyi Erzsébet visszamennek a Földre, megállnak Mátyás halálos ágyánál, Corvin János és Beatrice mellett.***

**KITARTÓAN SZÓL A LÉLEKHARANG**